
PALAESTRA LATINA 

LITTERARUM LATI N A R U M C O M M EN T ARII 
A SOCIIS CLARETIANIS EDITI 

ANN. XXXVII (Fasc. I) — N. 197 M. Martio A. MCMLXVU 


DE L. ANNAEI SENECAE VITA ET DOCTRINA 

(4 a Chr. - 65) 


1. L. Annaeum Senecam, virum magno ingenio, consilio, aucto¬ 
ritate, dicendi docendique copia et amoenitate praeditum, eruditionis 
principem, latinum Socratem, saepe nostrum, cum Tertuliano l , vocare 
possumus; quia, in Hispania natus, cl cito in scriptores classicos la- 
tinos —quidquid dixerit Quintilianus 2 3 aliique impugnatores— magna 
clarorum virorum admiratione est cooptatus, et mira rerum doctrina 
vitaeque integritate fere christianus evasit. 

Vir ille sapiens, Seneca, sapientiam docuit et coluit. Ipsius vultus 
sapientis imaginem repraesentare videbatur, ipsiusque sapientissima 
verba magnique ponderis sententiae omnibus aetatibus tanta vi atque 
favore praestiterunt, ut homines allicerent quamplurimos atque ad 
virtutis amorem cultumque summa ope traherent. 

2. Hunc tantum virum, qui optimo jure noster et saepe noster 
habendus est *, non est quod exiguis meis prosequar laudibus. Ipse 
de se laudatur. Ceterum satis eum praedicarunt —et magnis quidem 
praeconiis— clariores scriptores tam antiqui quam hodierni. Sed, un¬ 
devicesima ab ejus morte vertente centenaria commemoratione, nobis 
non licet illius memoriam silentio praeterire, veluti maximam partem 
hominum, qui nullum sui vestigium post se reliquerunt. Pauca ergo 
dicam de Seneca, de ipsius vita deque ejusdem doctrina, quae, etsi 
augere ejus gloriam nequeant, nobis tamen sint incitamento ad ip¬ 
sius admirationem, ad ipsius clariorem cognitionem, ad ipsius deni¬ 
que exempla et praecepta persequenda. 


1. Tert.: De anima, 20, 1. 

2. Quint.: Inst. Orat., 10, 1, 125-131. 

3. Baumgarte.m, M., L. A. Seneca und das Christenthum. 1895; Mendbl Cl. W.. 
Our Seneca (In «Seneca's influence on English Drama»), 1941. 

QUAE MAXIME DE VITA SENECAE NOTA NOBIS SINT 

I. De Senecae ortu et familia. 

3. Quae nobis de Senecae oriu et familia antiqui scriptores tra¬ 
diderunt, paucis absolvam. Non multae revera sunt numero et bre¬ 
ves, praeterea, et parum inter se concordes, res gestae seu judicia, 
quae de Senecae vita nobis antiqui scriptores reliquerunt. Inde fit 
ut Senecae vita —sicut et scripta— paradoxa quaedam seu inter se non 
convenientia ferat. Ipse cum aequalibus tum posteris intricatum 
aenigma saepe visus est. Hinc varia judicia, disparia saepe et inter 
se opposita, quae de eo prolata sunt. Nihil igitur mirum, si aliis 
admirationi Seneca ex omni parte ansam praebuerit, ab aliis vero 
fere omnino criminatus sit. Quid ergo dicendum? 

4. Historiae seu vitae, quae de Seneca philosopho scriptae sunt, 
omnes decursu temporum prorsus perierunt. Remanent tantum res 
seu historiae hinc illinc in nonnullis scriptoribus dispersae, praeser¬ 
tim in ipsius Senecae scriptis 4 et in eis historiis, quas Tacitus et 
Cassius 5 in primis de Romanis imperatoribus scripserunt. Ex his 
ergo antiquis fontibus praecipua, quae ad Senecae vitam sese refe¬ 
runt, hauriam. 

5. L. Annaeum Senecam Cordubae natum esse constat, in vete¬ 
ri florentique colonia Hispaniae Baeticae, anno IV ante Chr. n. Ipse 


4. In operibus ipsius Senecae toci CLXXXV autobiographici inveniuntur; de 
eis plus CXXV in Epistulis ad Lucilium, ubi saepe animi sensus affectusque 
caro discipulo comiter exprompsit et aperuit. Desunt nobis ceterae Senecae 
epistulae, praesertim ad familiares, quae, si exstarent, ut fit in Ciceronianis epis¬ 
tulis, ampliorem haberemus de ejus vita cognitionem. Cf. H. W. Kamp, A critical 
biography of L. A. Seneca, Illincis, 1931. 


5. Habes hic locos praecipuos, ubi Tacitus et Cassius Dio de Seneca nostro 
loquuntur: Tacit., Ann., 12, 8, 2; 13, 2, 1; 13, 5, 3; 13, 11, 2; 13, 12, 2; 13, 42, 1-6; 14, 
2, 2; 14, 7, 24; 14, 11, 4; 14, 52, 1-2; 14,53-51; 14, 56, 8; 14, 65, 2; 15, 4, 5; 15, 56, 


2; 15, 60, 3-8; 15, 61-65. — Cassii Dionis, Historiarum Romanarum quae supersunt: 
L. Annaeus Seneca omnes sui temporis romanos sapientia superat, 59, 19, 7. 


Quod causam coram Grajo in senatu egregie egerat capitis damnatur, sed demit¬ 
titur, 59, 19, 7. Adulterii cum Julia accusatus a Claudio relegatur, 60, 8, 5. — Prae¬ 
ceptor Neronis, Agrippinae filii, 60, 32, 3; 61, 35, 3. Orationem scribit, quam 
Nero apud milites habet, item quam in senatu recitat, 61,’ 3, 1. Cum Sex. Afranio 
Burro Agrippinam exuit potestate, 61, 3, 34. Cum eodem curam imperii suscipit, 
61, 4, 1. Britannico intercepto minorem cutam imperii habet, 61, 7, 5. Adulterii 


cum Agrippina accusatur, 61, 10, 1. Neronis caedis matris suasor, 61, 12, 1. Ab 
interficiendis hominibus Neronem avertit, 61, 18, 3. — Neroni cantanti adstat, 


cantanda suggerit, plaudit, 61, 20, 3. — Contra Neronem conjurasse dicitur, 62, 
24, 1. — Uxoris Paullinae secum mori cupientis etiam venas aperit, 62, 25, 1. — 
Venis incisis moritur ante uxorem quae servatur, 62, 25, 2. — Scripta sua prius 
apud amicos deposuerat, 62, 25, 2. — Ejus fratres necantur, 62, 25, 3. — Ejus 
mores, 61, 10, 2-6. — Ejus frater L. Junius Gallio 60, 35, 2. 



De L. A. Senecae vita et doctrina 


a 

w 

Helviam matrem, ut magni animi ingeniique feminam, suavissimis 
verbis commendatPater autem, L. Annaeus Seneca, quem Rheto¬ 
rem seu Declamatorem appellare solemus, ut a lilio philosopho fa¬ 
cilius distinguamus, inter equites romanos tempore Augusti et Tibe¬ 
rii maxime floruit 6 7 . 

6. Seneca noster duos habuit fratres, M. Annaeum Novatum, qui 
Gallio etiam postea dictus est, et L. Annaeum Melam; nec de aliis 
fratribus constat. Ipse Seneca Helviae matri trium filiorum re¬ 
praesentat: 

«...carissimum virum, ex quo trium liberorum mater eras» 8 9 . 

Novatus frater, natu major, a Gallione adoptatus est, unde Gallio¬ 
nem nomen accepit. Idem ergo est Novatus, cui frater Seneca libros 
De ira misit, et Gallio, cui opus De vita beata dicatum est. Is Gallio 
postea proconsul in Achaia fuit, cum Judaei adversus Pauium in¬ 
surrexerunt ( Act . 18,13). 

L. Annaeus Mela, frater natu minor, Lucanum poetam genuit, cla¬ 
rum Senecae familiae decus et gloriam. 

De suis fratribus Seneca exsul ad Helviam matrem haec piissime 
habuit: 

«Respice fratres meos, quibus salvis, fas tibi non est accusare for¬ 
tunam. In utroque habes quod te diversa virtute delectet; alter ho¬ 
nores industria consecutus est, alter sapienter contempsit. Adquiesce 
alterius filii dignitate, alterius quiete, utriusque pietate. Novi fratrum 
meorum intimos affectus: alter in hoc dignitatem excolit, ut tibi orna¬ 
mento sit; alter in hoc se ad tranquillam quietamque vitam recepit, 
ut tibi vacet» °. 

Haec verba nobis intimos piosque Senecae animi sensus plane 
patefaciunt, quibus plenae sunt paginae illius libri, quem matri tem¬ 
pore exsilii dicavit et cui index est «Consolatio ad Helviam matrem». 

7. Seneca philosophus, Cordubae natus, omnem fere aetatem Ro¬ 
mae degit. Quo vero tempore et quibus de causis Seneca Romam 


6. Cfr. opus De consolatione ad Helviam. 

7. Praenomen patris fuit L., non vero M. De hac re H. J. Mulier, in L. Annaei 
Seneca Oratorum et Rhetorum sententiae divisiones colores (Vindobonae, 1887, 
pag. VII) haec habet: «Hoc addo, me Senecae patri hoc praenomen reddidisse 
quod in suscriptionibus optimorum codicum legitur. Rectene fecerim incertum 
est. Constat enim, cum antiquitatis studia rursus effloruissent, libros Seneca- 
rum, patris et filii, ad unum eundemque scriptorem relatos esse, fierique sane 
potuit, ut, quemadmodum tunc viri docti, sic antea librarii indocti praenomen 
similitudine effici potuisse crediderint, ut, qui duo erant homines, pro uno ha¬ 
berentur, duorumque libri unius nominis inscriberentur. Quare, cum nihil obstet, 
quin patrem et filium eodem praenomine usos esse statuamus, cautius agere 
mihi visus sum, si codices secutus patrem Lucium appelarem, quam si ejus 
praenomen, ut incertum, cum editoribus omitterenn-. 

8. De Consolat, ad Helviam, 2, 4. 

9. De consolat, ad Helviam, 18, 1-2. 

venerit, difficile est dictu. Seneca khetor, Augusti temporibus, Ro¬ 
mam venisse fertur, quem secutam mox uxorem cum liberis pu¬ 
tandum est. Testimonium ipsius filii in hanc rem afferre possu¬ 
mus, qui: 

«Illius manibus (sc. matris) —inquit— in urbem perlatus sum; 
illius pio maternoque nutricio per longum tempus aeger convalui» 10 . 

8. Senecam patrem cum uxore et liberis diu Romae vixisse con¬ 
stat magna amicorum turba et discipulorum commendatione. Rem 
familiarem refecit auxitque atque ibi, usque ad finem imperii Tibe¬ 
rii, vitam produxisse fama est. Seneca pater Romae magna fama 
claruit, tantaque eum praeditum esse memoria constat, ut, ipso teste, 
plus milia nominum, quo ordine essent recitata, ex tempore redde¬ 
ret n . Exstant ipsius Senecae patris Oratorum Rhetorum sententiae, 
eloquens tanti viri testimonium. Filius patrem magno amore atque 
honore semper prosecutus est eumque «virorum optimum» vocat 12 , 
atque de eo hoc egregium testimonium ad posteros protulit: 

«Ad claritatem nominis sui satis prospexerat; nam, nisi me dece¬ 
pit pietas, inter eos habetur qui ingenio meruerunt ut puris scripto¬ 
rum titulis nobiles essent» 1S . 


II. De Senecae institutione et magistris. 

9. Domi apud matrem prima Senecae pueri institutio coepta 
est 14 , qui, quamvis infirma valetudine uteretur, studiosissimus littera¬ 
rum fuit, ita ut cito magnos in variis disciplinis profectus fecerit 
fueritque ipsi patri admirationi. Pater igitur, qui optimum filium opti¬ 
mis artibus ab optimis magistris excultum volebat, ipse de superiore 
filii institutione maximam curam sumpsit. A patre eloquentiam didi¬ 
cit, in qua adulescens optime versatus evasit 15 . Sed ejus ingenium 
ad philosophiam proclivior erat, ideoque, claros magistros a patre 
propositos filius tanto studio ac diligentia audivit, ut mox omnes 
collegas doctrina, rerum cognitione, facundia superaverit. Ita eveni: 


10. De consolat, ad Helviam, 19, 2. 

11. Senec.: Controv., Prooemium, 1. 

12. De consolat, ad Helviam, 17, 4: «Utinam quidam virorum optimus pater 
meus». 

13. Fragm. De Vita patris, cfr. Forcellixi-Perin: Onomasticum. s. v. L. An¬ 
naeus Seneca; ed. Romae, 1940. 

14. Momentum matris in filiorum institutione scriptores latini semel ite- 
rumque commemorant; cf., ex. gr., Cic.: Brutus, 27,58; Tac.: De orat., 28; Agrie. 
4; Quint.: 1,1,6. 

15. Rolland, E.: De Vinfluence de Seneque le p&re et des rheteurs sur S6- 
n&que le philosophe, Gand, 1906. 

ut jugi studio et labore in philosophia, quam in posterum enixe 
libenterque coluit, facile princeps et vere magister evaserit ,r “. 

10. Inter magistros, quos ipse Seneca in scriptis saepe laudat 17 , 
clari fuerunt Attalus stoicus, Solio neopythagoricus, Demetrius cyni¬ 
cus. Sed, quamquam nonnullos diversosque magistros habuerit plu- 
resque philosophorum scholas frequentavit, Stoicorum tamen doc¬ 
trinam praecipue professus est, et, cum esset in ea apprime versatus, 
eam postea scriptis et exemplis fovere et commendare non destitit. 
Ita igitur in De clementia dialogo: 

«Scio —inquit— male audire apud imperitos sectam Stoicorum 
tamquam duram nimis et minime principibus regibusque bonum 
daturam consilium...; sed nulla secta benignior leniorque, nulla aman- 
tior hominum et communis boni attentior, ut propositum sit usui 
esse, ut auxilio, nec sibi tantum, sed universis singulisque consu¬ 
lere» la . 

11. Post multos annos Seneca condiscipulum Claranum invenisse 
guadet, hominem corpore vilem, clarum ingenio. En tibi ipsius Se¬ 
necae verba: 

«Claranum, condiscipulum meum, vidi post multos annos; non, 
puto, expectas, ut adjiciam senem, sed, mehercule, viridem animo ac 
vigentem et cum corpusculo suo coiluctantem. Inique enim se natura 
gessit et talem animum male collocavit; aut fortasse voluit hoc 
ipsum nobis ostendere, posse ingenium fortissimum ac beatissimum 
sub qualibet cute latere... Formosus mihi videtur [Claranus] et rec¬ 
tus corpore quam et animo. Potest ex casa vir magnus exire, potest 
et ex deformi humilique corpusculo formosus animus ac magnus... 
Claranus mihi videtur in exemplar editus, ut scire possemus non de¬ 
formitate corporis foedari animum, sed pulchritudine animi corpus 
ornari» 10 . 

12. Viginti quattuor annorum erat Seneca cum his studiis et dis¬ 
ciplinis vacabat; etenim, ut ipse testatur, tempus erat cum, Tiberio 
Caesare Principe, alienigena sacra amovebantur. Jam vero, ut 
constat ex Tacito, anno 772 a. U. c., id est, anno XIX post Chr. n., 
«actum et de sacris Aegyptiis Judaicisque pellendis» 20 . 

13. Sed quamquam filius proclivior erat ad philosophiam, in 
qua magnos profectus fecerat, eum pater ad forum trahere conaba- 


16. Cfr. W. Ribbeck, Lucius A. Seneca der Philosoph imd seine V erhaltniss 
zu Epikur, Plato und Christenthum, Hannover, 1887. 

17. Seneca magistros suos saepe laudat: Attalum ( Epist. 108, 3, 13, 23; 110, 
14, 20), Sotionem (Epist. 108, 17 et 20), Demetrium (Epist. 62, 3), Possidonium 
(Epist. 83, 10; 87, 31; 87, 38). Claranum etiam condiscipulum comiter commemo¬ 
rat (Epist. 66, 1). 

18. De clementia, 25, 2-3. 

19. Sen. : Epist. 66, 1, 4. 

20. Tac.: Ann., 2, 85. 

tur causasque defendere eum cogebat. Diu causas actitasse eum 
constat magnoque plausu et fama eloquii; ideo Claudii temporibus 
Seneca Caligulae principi magnopere invisus fuit; nam, teste Sueto¬ 
nio 21 , eum, invidia motus, regius princeps despiciebat atque in eum 
objectabat orationes illius «commissiones meras esse et harenam sine 
calce». Quod Cassii Dionis testimonio confirmatur 22 . Cum enim Se¬ 
neca causam quandam in senatu egregie feliciterque egisset, Caligu¬ 
lam principem livore suffusum, qui solus ipse eloquens videri vole¬ 
bat, de Seneca tollendo consilium cepisse narrat, quod quidem fecis¬ 
set, nisi una ex ejus concubinis admonuisset frustra mortem ab ille 
jamjam morituro parari, cum Seneca tabe laboraret. Princeps credi¬ 
dit, Seneca salvus fuit. 


In Seneca tamen plus valuit ingenium quam patris voluntas et ce¬ 
terorum plausus. Multas orationes postea quidem et scripsit et egit, 
praesertim cum apud Neronem principem plurimum valeret; sed ma¬ 
ximam partem virium ad philosophiam excolendam et commendandam 
impendit, praesertim in epistulis ad Lucilium, quae Senecae ingenii 
sunt egregium documentum. In his litteris haec memoranda docet 
de studiis, de magistris, de disciplinis addiscendis: 


«In hoc me recondidi et fores clusi, ut prodesse pluribus possem. 
Nullus mihi per otium dies exit; partem noctium studiis vindico; 
non vaco somno, sed succumbo et oculos vigilia fatigatus cadentes- 
que in opere detineo. Secessi non tantum ab hominibus, sed a rebus, 
et in primis a meis rebus: posterorum negotium ago. Illis aliqua, 
quae possint prodesse, conscribo: salutares admonitiones, velut me¬ 
dicamentorum utilium compositiones, litteris mando, esse illas effi¬ 


caces in meis ulceribus expertus, quae etiam si persanata non sunt, 
serpere desierunt. Rectum iter, quod sero cognovi et lassus errando, 


aliis monstro» 23 . 


Et iterum, ad Lucilium: 

«Eadem est —inquit— praeceptorum condicio quae seminum 24 », 
ideoque «tantum discendum est, quandiu nescias; si proverbio credi¬ 
mus, quantum vivas» 25 . 

14. Quid de liberalibus studiis Seneca senserit, audi: 

«Meritoria artificia sunt, hactenus utilia, si praeparant ingenium, 
non detinent... Quare liberalia studia dicta sint, vides: quia homine 
libero digna sunt. Ceterum unum studium vere liberale est, quod 


21. Suet.: De vita Caesarum: Caligula, 53, 3: «Lenius comptiusque scriben¬ 
di genus adeo contemnens, ut Senecam maxime placentem, comissiones meras 
componere, et arenam esse sine calce diceret». 

22. Cas. Dion.: Hist. Romanorum, 59, 19, 7. 

23. Sen.: Epist. 8, 1-3. 

24. Sen.: Epist. 38,2. 

25. Sen.: Epist. 76, 3. 

liberum facit, hoc est sapientiae, sublime, forte, magnanimum. Cetera 
pusilla et puerilia sunt» 2r ’. 

Quae quidem studia, si ita sint, «te clarum et nobilem efficient» 27 ; 
quia revera et in studiis temperantia quoque utendum est; asserit 
enim .Seneca: 

«Quemadmodum omnium rerum, sic litterarum quoque intempe¬ 
rantia laboramus; non vitae, sed scholae discimus» 28 . 

15. Ut sui ipsius institutionem compleret penitusque perficeret, 
Seneca, adhuc adulescens, varia itinera suscepit terrasque longinquas 
adiit, quae ipsi postea ansam praeberent ad libros nonnullos de alio¬ 
rum populorum consuetudinibus et legibus conscribendos. Ipse Lu¬ 
cilio suo scribens agros Pompeios memorat, quos adulescens viserat: 

«Post longum —inquit— intervallum Pompeios tuos vidi: in 
conspectum, adulescentiae meae reductus sum. Quidquid illic juvenis 
feceram, videbar mihi facere adhuc posse et paulo ante fecisse. Prae¬ 
navigamus, Lucili, vitam et quemadmodum in mari, ut ait Vergilius 
noster, 

terraeque urbesque recedunt 2 ", 

sic in hoc cursu rapidissimi temporis primum pueritiam abscondi¬ 
mus, deinde adulescentiam, deinde quidquid est illud inter juvenem 
et senem medium, in utriusque confinio positum, deinde ipsius se¬ 
nectutis optimos annos» 3<) . 

16. Servius in vergilianis commentariis mentionem facit de duo¬ 
bus Senecae operibus, quibus indices erant De situ et sacris Aegyp¬ 
tiorum et De situ Indiae 31 . Iter in Aegyptum fecisse constat, cum 
avunculus per sedecim annos ibi praefectus permansit, ut ipse nepos 
in De consolatione sponte refert 32 . Ex Aegypto fortasse ad Indiam 
per Mare Rubrum pervenit, ubi tam raras et notandas res invenit, 
quarum meminit in libris qui nunc adhuc exstant De naturalibus 
quaestionibus. Haec vero itinera, ut ipse Seneca fatetur 33 , valetudi¬ 
ni simul et eruditioni maxime proderant. 


26. Sen.: Epist. 88, 1. 

27. Sen.: Epist. 21, 2. 

28. Sen.: Epist. 106, 12. 

29. Verg.: Aen. 3,72. 

30. Sen.: Epist. 70, 1. 

31. Servius: Ad Aen., 6, 154; 9, 30. (In editione Thilo-Hagen, Teubner, 1923, 
II, p. 35; p. 312). 

32. Sen.: De coitsoi. ad Helviam, 19, 4. 

33. Sen.: Epist. 53, 1; 54, 1; 84, 1: «Itinera ista, quae segnitiam mihi excu¬ 
tiunt et valetudini meae prodesse judico et studiis». 

III. De Senecae fortuna et dignitatibus 

17. Magna fuit Senecae gloria variaque in vita fortuna. Vir acri 
ingenio praeditus animique fortitudine, firmo pede cursus honorum 
concurrit. Quaesturam primo gessit, quam ipse gratiae et favori ma¬ 
tris ultro tribuit: 

«Illa pro quaestura mea —inquit— gratiam suam extendit...; pro 
me vicit indulgentia verecundiam» 34 . 

18. Deinde, statim post exsilium, praetura functus est, ut ex Ta¬ 
cito constat: 

«Agripina... veniam ex filio pro Annaeo Seneca, simul praeturam 
imperat... ob claritudinem studiorum ejus» 39 . 

19. Num et consulatum obtinuerit, incertum est; sed eum Taci¬ 
tus rectorem facit, cum Afranio Buiro, imperatoriae juventae Nero¬ 
nis, cujus haec sunt verba: 

«Ibatur in caedes, nisi Afranius Burrus et Annaeus Seneca se 
obviam issent. Hi rectores imperatoriae juventae et (rarum in socie¬ 
tate potentiae) concordes, diversa arte ex aequo pollebant: Burrus 
militaribus curis et severitate morum, Seneca praeceptis eloquentiae 
et comitate honesta, juvantes invicem, quo facilius lubricam princi¬ 
pis aetatem, si virtutem aspernaretur, voluptatibus concessis reti¬ 
nerent» 89 . 

20. Sed non omnia Senecae fausta fuerunt. Ad culmen fere hono¬ 
ris pervenerat maximaque pollebat tam in foro quam in senatu 
auctoritate; magnam quoque sibi gloriam cumulaverat in erudiendis 
hominibus, ea praesertim quae ad virtutes ducunt et sapientiam, cum 
anno XLI post Chr. n., falsa Messalinae criminatione, quasi Juliae 
Germanici filiae moechus, ad Corsicam insulam a Claudio Caesare 
exsul relegatus est. Ipse vero in exsilio fortem semper et sibi con 
stantem se praebuit, immo et beatum se praedicat, optimis studiis et 
continuis meditationibus intentus. In Consolatione enim ad matrem 
dicit «se inter eas res beatum esse, :juae solent aliis miseros facere 37 . 

21. Eum vero, Agrippinae consilio et opera ab exsilio revocatum. 
Romae iterum in splendore videmus, divitiis affluentem et auctori¬ 
tate apud Neronem insignitum, cujus institutio «ob claritudinem stu¬ 
diorum» ei concredita est. Ab exsilio ergo reversum, gloria et divi¬ 
tiae eum tamquam umbra corpus sequebantur. Neronis magister et 
institutor renuntiatus, opibus abundabat, quas privatus cumulaverat 
et quas Principis beneficiis augebat. Pater enim innumeras ei relique- 


34. Sen.: De consol. ad Helviam, 19, 2 

35. Tac.: Anti., 12, 8, 2. 

36. Tac.: Ann., 13, 2, 1-2. 

37. Sen.: De Consol. ad Helviam, 4, 7. 



De A. Senecae vita et doctrina 


9 


rat divitias; mater, locupletis familiae lilia, locupletes filios fecit 38 ; 
sed postea in aula regia, Neronis munificentia, opes tantas cumulavit, 
ut ipse Seneca divitiarum apud Tacitum paeniteret, ut rerum philo¬ 
sophiae, quam ipse professus erat, omnino adversarum. Unde haec 
memoranda verba Neroni locutus: 

«Tu gratiam immensam —inquit—, innumeram pecuniam circum¬ 
dedisti, adeo ut plerumque intra me ipse volvam...: Ubi est animus 
ille modicis contentus? Tales hortos instruit, et per haec suburbana 
incedit, ac tantis agrorum spatiis tam lato foenore exuberat ?» 39 . 

Atque revera opes fere regias Seneca nosler habuit, hortosque 
et villas plurimas, quarum nonnullas, ut Nomentanam, Albanam, Ba¬ 
janam, ipse in scriptis commemorat. Quid mirum igitur, si Juvenalis 
magnos celebret Senecae praedivitis hortos, illius namque qui om¬ 
nium rerum honorumque contemptum, ut fundamentum vitae bea¬ 
tae, praedicaverat? 4, \ 


22. Habuit praeterea uxorem carissimam, Paullinam, quam Sene¬ 
ca, provectior jam aetate et apud Neronem potens, amantissime du¬ 
xit, quam et in epistulis saepe laudat 11 , quaeque fidelissima et usque 
ad mortem permansit. 


23. Tanta rerum copia tamque egregia fortuna valde noxia ei 
fuit, nam in eum multorum invidiam incitavit, quae ansam dedit ut 
eum aemulatores insectarentur et ultro, ut Tacitus in Annalibus re¬ 
fert, accusarent: 

«Hi variis criminationibus Senecam adoriuntur, tamquam ingen¬ 
tes et privatum modum evectas opes adhuc augeret, quodque studia 
civium in se verteret, hortorum quoque amoenitate et villarum 
magnificentia, quasi Principem supergrederetur» 42 . 

24. Sed, quamvis fortuna in opibus et in familia secunda fuit., 
non semper tamen ei arrisit in munere institutoris erga Principem 
fungendo. Ipse quidem ab Agrippina matre filium libenter gratoque 
animo instituendum suscepit. Magno studio et amore munus suum 
exercerdum curavit maximamque operam dedit, ut discipulus ad bo¬ 
nos mores et ad virtutem duceretur et quasi allectus traheretur; fe¬ 
rocem tamen animum illius Principis mutare nunquam potuit, sed 
tantum ad tempus blanditiis et cohortationibus eum continere atque 
coercere. Jure ipse Seneca: 


38. Sen.: De Consol. ad Helviam, 14, 3. 

39. Tac.: Ann., 14, 52, 5. 

40. Juven.: Satir, 10, 16. 

41. Sen.: Epist. 104, 2: «hoc ego Paullinae meae dixi...» Prae manibus ha¬ 
beo optimam Epistularum Senecae editionem Romae ab Achille Beltrami re¬ 
censita et edita anno MCMXXXI. 

42. Tac.: Ann., 14, 52, 2. 

«Quidquid infixum —inquit— et ingenitum est, lenitur arte, non 
vincitur» 43 . 

25. Inde evenit ut Nero Imperator, blaterantium clamore, tan- 
quam leo e somno excitus, terram cupiens caedibus et ruinis imple¬ 
re, Agrippinam matrem, Germanicum fratrem, Octaviam uxorem im¬ 
pie crudeliterque occiderit. Tunc Seneca animo contristatus suiquc 
desperans, infirmam valetudinem interponens seu praetexens et litte¬ 
rarum desiderium, publicis muneribus, divitiis honoribusque de¬ 
spectis, ad privatam et umbratilem vitam se recipere conabatur Hac 
enim ratione sperabat fore ut rectius Neronis iram crudelitatemque 
vitaret. Hanc vitae mutationem Tacitus hic verbis narrat: 

«Seneca, qui fines omnium cum dominante sermonum, gratis agit; 
sed instituta prioris potentiae commutat, prohibet coetus salutan¬ 
tium, vitat comitantes, rarus per urbem, quasi valetudine infirma 
aut sapientiae studiis domi attinebatur» 44 . 

Sed frustra; sero enim medicina paratur. Neronis ira, ut tabes 
nigra, ejus animum omnino corruperat, qui, minas et caedes spri 
rans, omnia ruere cupiebat. Occasionem tantum quaerebat, et occa¬ 
sio fuit L. Calpurnii Pisonis conjuratio. Tunc enim Senecae magistro, 
prava voluntate, in conjuratorum numero incluso, insonti mor¬ 
tem indixit, quam Tacitus magna animi admiratione et maestitia 
enarrat 45 . 


IV. De invicta Senecae morte 

* 

26. Senecae mors gloriosa fuit et invicta. Tacitumque clarum 
praeconem habere meruit, qui eum, vivida rerum verborumque des¬ 
criptione, nobis exemplum admirandum proponit; apud quem, Sene¬ 
cam, virum vere sapientem, cum moreretur, videmus, qui adversa om¬ 
nia, ea fortitudine eaque animi tranquillitate sustinuerit, ut, constans 
sibi usque ad ultimum spiritum, acriter atque strenue ea adimple¬ 
verit, quae saepe in vita de constantia sapientis docuerat. Sed ipsum 
Tacitum carptim audiamus, majoris momenti testem. 

«Sequitur caedes Annaei Senecae, laetissima principi (h. e. Nero¬ 
ni), non quia conjurationis manifestum compererat, sed ut ferro gras¬ 
saretur, quando veneno non processerat» 4t! . 


43. Sen.: Epist. 11, 1. 

44. Tac.: Ann., 14, 56 6. 

45. Tac.: Ann., 15, cap. 60-65. In his capitibus clarus rerum scriptor nobis 

reliquit vividam Senecae mortis notitiam una cum tanti viri virtutis testimo¬ 
nio et judicio. • ' ' ' • 

46. Tac.: Ann., 15, 60. ' . ' V 

27. Nero enim, cum prius clam veneno Senecam interficere ne¬ 
quisset, Tigellino, qui erat saevienti principi intimus consiliorum. 
Poppaea coram, Senecae mortem indici imperat. Tum ingressus ad Se¬ 
necam unus ex centurionibus necessitatem ultimam denuntiat. 

«Ille —verbis Tacitianis prosequar— interritus, poscit testamenti 
tabulas, ac denegante centurione, conversus ad amicos, quando me 
ritis eorum referre gratias prohiberetur, quod unum jam et tamen 
pulcherrimum habeat, imaginem vitae suae relinquere testatur, cujus 
si memores essent, bonarum artium famam fructus constantis amici¬ 
tiae laturos. Simul lacrimas eorum modo sermone, modo intentior 
in modum coercentis, ad firmitudinem revocat, rogitans: ubi prae¬ 
cepta sapientiae, ubi tot pet annos meditata ratio adversus immi¬ 
nentia? cui enim ignaram fuisse saevitiam Neronis? Neque aliud su- 
peresse, post matrem fratremque interfectos quam ut educatoris 
praeceptorisque necem adiceret » 47 . 

28. Post haec autem uxorem suavissime complectitur «et paulu¬ 
lum adversus praesentem fortitudinem mollitus, rogat oratque tem¬ 
peraret dolori neu aeternum susciperet, sed in contemplatione vitae 
per virtutem actae desiderium mariti solaciis honestis toleraret. Illa 
contra sibi quoque destinatam mortem asseverans manumque per¬ 
secutoris exposcit. Tum Seneca gloriae ejus non adversus, simul amo¬ 
re, ne sibi unice dilectam ad injurias relinqueret, ' vitae —inquit— 
delinimenta monstraveram tibi, tu mortis decus mavis; non invidebo 
exemplo. Sit hujus tam fortis exitus constantia penes utrosque par, 
claritudinis plus in tuo fine’. Post quae, eodem ictu brachia ferro 
exsolvunt» 48 . 

29. Seneca vero, quoniam senile corpus et parco victu tenuatum 
lenta effugia sanguini praebebat, «crurum quoque et poplitum venas 
arrumpit, saevisque cruciatibus defessus, ne dolore suo animum uxo¬ 
ris infringeret atque ipse visendo ejus tormenta ad impatientiam de- 
laberetur, suadet in aliud cubiculum abscedere. Et in novissimo mo¬ 
mento, suppeditante eloquentia, advocatis scriptoribus, pleraque tra¬ 
didit, quae in vulgus edita sunt» 49 . 

Seneca interim, «durante tractu et lentitudine mortis, Statium 
Annaeum, diu sibi amicitiae fide et arte medicinae probatum, orat 
provisum pridem venenum, quo damnati publico Atheniensium judi¬ 
cio extinguerentur, promeret; aliatumque hausit frustra, frigidus jam 
artus et cluso corpore adversus vim veneni. Postremo stagnum cali- 


47. Tac.: Ann., 15, 62. 

48. Tac.: Ann., 15, 63. 

49. Tac.: Ann., 15, 63. Lugendum quidem est quod Tacitus verba et sen¬ 
tentias, quas Seneca in supremo momento protulit, praeteriret, tamquam jam 
in vulgus edita, quae tamen temporis decursu perierunt. 

dae aquae introivit, respergens proximos servorum addita voce liba¬ 
re se liquorem illum Jovi liberatori. Exin balneo illatus et vapore 
ejus exanimatus, sine ullo funeris sollemni crematus. Ita codicillis 
praescripserat, cum etiam tum praedives et praepotens supremis suis 
consuleret» (Tac., Ann., 15, 64). 

3 

* 

30. Haec fere praecipua eorum omnium, quae nobis Tacitus de) 
gloriosa Senecae morte luculenter tradidit. Obiit anno LXV post 
Chr. n. Memoria tamen ejus apud posteros clara fuit, nomenque 
suum sui ipsius scriptis, fama vitae, doctorum laudibus firmatum, ad 
immortalitatem consecravit. Sed nunc finem operi statuamus, ut 
quam primum de clara Senecae gloria et praeconiis, de ejus scriptis 
operibus atque doctrina breviter, ut res expostulat, agamus. 


JOSEPHUS JlMIiNEZ DELGADO, C.M.F. 

In Universitate Pontificia Professor 
SALMANTICAE (Salamanca) in Hispania 



MATER. (ESU ET PILATI UXOR 


Caelis sanguineos confert Aurora colores. 

Jesum custodes indutum vestibus albis 
Ferratisque manus vinctum post terga catenis 
E regis domibus ducunt Herodis ad altam 

Sedem Pilati, qui sub dicione tenebat 5 

Judaeam sommoque ferens in honore secures 
Romanas illi dictabat jura severa. 

Portis atque viis erumpunt protinus omnes 
Matres atque viri, pueri innuptaeque puellae 

Captum cernendi studio; glomerantur in orbem, 10 

Et Jesum domini sortem miserantur iniquam. 

Undique pervolitant voces confusaque verba, 

Non secus ac Scythicis silvis auditur in altis 
Atque comas spissas fagorum concutit Auster, 

Aut inter scopulos, et juxta litus ab atro t 5 

Commotus Borea pontus dat sibila rauca. 

Pervenit interea facti praenuntia fama 
In vicos; Jesu matrisque adlabitur aures. 

Quae subito, fidis sociis comitata, per urbis 

Strata, suum quaerit natum lacrimansque gemensque. 20 

Ast illum nusquam cernens, formidine pallens, 

Adsequitur plebem, quae ad regia limina tendit. 

A notis Jesum quaerit pia mater, amaros 
Cumque sui nati casus cognoscit, anhelans, 

Imjnemor armorum, plebis, magnique pericli, 25 

Expedit ipsa viam, complexaque corpus amati 

Filioli, plagas tristi quas nocte recepit 

Multis supplevit lacrimis, fletumquc cruori 

Miscuit; ingentis luctus solatia parva I 

Illam sed miles durus caecusque furore 3° 

Arcet et ex turba detrudere protinus audet. 

Stat studiosa parens primum transfixa dolore, 

Dein animus pavet et gelidus tremor occupat artus. 

Deficit inque humeros cervicem denique flectit, 

Ut cum vere novo narcissus forte gravatus 35 

Imbribus immodicis, croceus decumbit humi flos. 

Et foret in terram graviter prolapsa, repente 
Illi ni sociae studuissent tendere dextram. 

Ut vires animi mulier divina recepit, 

His comites verbis tentant lenire dolorem: 

“Ecce, domus surgit Pilati non procul; uxor 
Praesidis est mulier nulli probitate secunda: 

Claudia, quam gentes celebrant et laudibus ornant. 

Si placet illam adeas confestim, mater, eique 
Quae tibi nunc crucient animum maestissima pande.’' 

Illa gradu propero deserta per atria vadit, 

Et subit interiora domus; hic aula patescit 
Magna modis miris decorata; sed illa videt nil! 

In curis defixa suis procedit in oecum..., 

Cum mulier juvenis, cujus decus enitet ore, 

Egrediens aula, malacam circumdata pallarn. 

Aspicit en oculis illam, dein comiter infit, 

Suavis dum risus labris errare videtur: 

“Tune quis? Unde venis, aut quo, pulcherrima, tendis? 

Quae vultu fulgent divini signa decoris, 

Quamvis te magnus maeror divexet et angor! 

Nil mortale tibi; quaedam caelestis imago: 

Quot decus egregium forma!” Cui maesta Maria, 

Suspirans imoque trahens e pectore vocem: 

“Te supplex precor, audi me, Romana, per illam 
In te quae apparet pietatem animumque benignum, 

Ah! gemitus audire meos fac Claudia possit...” 

Cui: “Dic... namque ego sum. Quid vis?... Tu Claudia? Primum 

Cum te conspexi, talis sub corde petivi 

Ut, mihi crede, foret Romani praesidis uxor. 

Vir, quem Pilati ducit plebs ante tribunal, 

Criminis est expers, perverso pectore poscit 
Ejus supplicium, diversaque crimina fingit... 

Ad te confugio, spemque in te fida repono: 

Fac natum praeses duro de carcere mittat.” 

Claudia tum vero pacato pectore dicit: 

“Filius ille tuus? Tun mater es illius? O vos 
Alloquor, o caeli sanctissima rumina, matrem 
A.d me vos hominis misistis, si licet illum 
Appellare hominem! Pelagi prope litora quondam 
E navi turbis audivi forte loquentem 
Illum: dicebat veluti sublatus in auris. 

Doctrinam didici Graecorum, saepe vacavi 
Artibus ingenuis, oratoresque Latinos 
Legi, sed verbis illis nil dulcius umquam 
Audivi, nil simplicius, nil altius umquam! 

O quam doctrinam milii porpiacuissct ah ipso 
Discere, (|uam([ue sequi lauti praecepta magistri! 

Ut cervus sitiens acedit fontis ad undas 
Ut lymphis sitis ardores exstinguat, ad illum 
Verae doctrinae fontem sic iosa bibissem!” 

Cui breviter fatur vultu demissa Maria: 

“Quae, Romana, milii dixisti, pectora tangunt ; 
Conjugis ast animum refert ne crimine foedet. 

Quo majus nusquam!... "Cui sic es, Claudia, fata: 
“Quid dicam? jam deficior pectusque vacillat. 

Ne tamen hic timeas, et saevas comprime curas. 

Illi subveniam; terram mare sidera juro. 

Sed mecum venias, maestissima mater, in hortum, 
L T t tibi cujusdam expediam mysteria somni, 

Quod, veniente die, vidi. “Post praesidis aedes 
Hortus enim cultus longe lateque patebat: 

Huc ambae veniunt, trichilae sub tegmine sidunt. 
Claudia voce loqui placida sic incipit: “Alta 
Nox erat, ut, rumpens taciturna silentia, miles 
Ad celsas venit Romani praesidis aedes, 

Ut Jesum captum prima sub luce referret; 

Quod mihi, crede, fuit pergrandis causa doloris. 
Pontius extemplo thalamo surrexit et ipse 
Convocat armatos, custodes, deinde tribunal 
Adpetit ut tantos casus inquirat et iras. 

Per noctem nulli valui dare lumina somno; 

Tandem sub prima paulisper luce quievi, 

Matutina meam cum turbant somnia mentem. 
Primum visa milii ante oculos est Socratis umbra, 
(Hoc umquam fortasse tuas pervenit ad aures 
Nomen; sed tantum memorans id pectore laetor! 
Ille fuit sophiae lumen, sanctissimus unus 
Graecorum; capitis poena damnatus ab illis 
Talia sinceros docuit moriturus amicos, 

Ut non ad mortem trudi, sed scandere caeli 
Regna videretur), qui sic sermone locutus: 

“Me sine mirari! Deus est non quem sibi fingunt 
Humanae mentes: vos illum creditis esse 
Supra fumantes aras, ego lumine mentis. 

Ipsum quid Numen sit, non mihi dicere fas est, 
Non datur huic aevo. Templi modo limina pandam. 
• Tempore namque brevi, postquam magnalia fiunt, 
Summaque res agitur toto memorabilis orbe. 

Major erit quidam, sacros qui forte recessus 
Eruat, et sancti penetralia ad intima ducat. 

Hoc satis. Id dixi tibi, quae bonitas es; at unum 
Nunc scito: non Elyscum neque flumina nigra, 

Styx, Lethe, Phlegethum, Acheron, sunt nomina ficta; 
Nec vero rigidus Minos hic judicat umbras! 

Est alius judex, alii super aethera soles. 

Hic parvae magnae virtutes, Claudia, fiunt, 

Illae non secus ac fumus labuntur et umbrae. 

Hic paucis animis tantummodo praemia reddit 
Pro vita scelerum pura, pietate benigna 
Omnibus est aliis veniam dat et aethera Numen! 

Omnia quam supra tumulum diversa videtur! 

Hic plus orbe valet terrarum lacrima fusa 
Ingenuis oculis et pectore Numen amanti. 

Has tu flere pias lacrimas, o Claudia, disce! 

Quod jam nunc agitur, mihi non fuit ante retectum. 
Quodque per obscurum, longeque stupescimus, hoc est: 
Maximus ipse virum patitur, majoraque multo 
Quam quisquam est passus; fit candida victima caelo, 
Et summum virtutis opus, summa omnia complet. 
Idque hominum causa fit! Sed nunc surge: cave ne 
Justum Pilatus damnet: divina propago, 

Verus homo, verus pariter Deus, unus uterquest. 

Non deitas patitur, nequit; at natura secunda 
Infandi vero suffert tormenta doloris!” 

Hic siluit; leviter vanescere coepit in auras, 

Sed fugiens clamat: “Nunc aspice, Claudia! Cerno. 
Quid video? Circum tremere atque patere sepulcra, 
Multaque funereo circumdata corpora velo 
Surgere perque vias errare, nigrescere solem, 

Et tetram noctem cunctis incumbere terris... 

Paulisper caeli scinduntur, ab aethere missa 
Clara venit lux; vir, consparsus membra cruore, 

Regali cinctus roseam diademate frontem, 

In nubem apparet referens insigne tropaei. 

Exsurgit supra tumulos numerosa propago: 

Pars albata tenet ridentia lilia dextra, 

Pars palmam fert et fulgenti murice vestem, 
Effundunt alii dulcissima carmina, vota 
Atque preces, alii conclamant: “Excute dextram. 

Ipse tuam nostrasque neces ulciscere, Victor!...” 

Multi etiam illorum manabant sanguine, fusum 
Haustibus et cupidis sorbebant terra cruorem. 

Cum illos spectabam magnos sufferre dolores, 

En subito surgit turbo, stridentibus alis, 

Involvitque polum late caligine telrr.... 

Nec satis: hoc referens horresco: monstra tremenda 
Huc illuc totam video volitare per aethram, 

Tanta oculis inerat mors, tantus terror in ore. 

Ut, rupto somno, sudor perfuderit artus, 

Atcjue statim linquens altum tenerumque cubile, 
Cursorem misi (stellis aurora fugatis 
Induerat nondum croceo velamine caelum), 

Qui breve epistolium Pilato feiret: “Iniqui 
Vir quem Judaei duxere tuum ante tribunal, 

Nullius novae reus est, carissime, noli 
Justi te causae miscere. Propheta videtur. 

Iu somnis multas umbras horrendaque vidi. 

Parce pio, justumque juva: hoc te Claudia posco.” 


Haec cum dixisset, tacuit. Cui candida Mater, 
Sublatis oculis in caelum: “Quid tibi dicam? 

Quae mihi dixisti, jam nunc manifesta videntur 
Esse, sed hoc unum cupio tibi dicere: caeli 
Xumina saepe vocas votis precibusque precaris: 

Ne Deus unus adest, hominum rerumque creator, 
file fuit qui convexo succendit in axe 
Astrorum luces, solem lunamque micantes. 

1 lleque per vacum statuit fundamina mundi. 

Quo facto, genus humanum, permotus amore, 
Fingere constituit. Nam primum procreat Adam 
E cujus costa corpus tum conficit E vae. 

At leges et jussa Dei confregit uterque 
Et prima cunctos homines radice peremit. 

Sed Deus humani generis miseratus, ab altis 
Unigenam misit subolem, de Numine Numen, 

Ut mundi noxas crimen culpasque piaret. 

Nox cursu stabat medie, cum candida virgo 
Infantem divum peperi in Bethlemide specu. 
Aligerum plaudente choro, de montibus altis 
Pastores venere statim sua munera dantes. 

Et, stella duce, tum proceres Orientis ab oris 
Thus, aurum, myrrham Regiqiu Deoque ferentes. 
Nondum bissenos Jesus compleverat annos, 

Cum primum Solymas venit templumque petivit, 
Ut votum paschale Deo persolveret ipse. 
Perdidimus puerum... per tres noctesque diesque 
Solliciti Joseph et ego quaesivimus illum; 

lil templo tandem, sacro mirante senatu 
Propter divinam sophiam mentemque sagacem, 
Comperimus. Rediit nobiscum. Conditus atque 
Subditus usque suos puerilis temporis annos 
Traduxit, donec per vicos atque per urbes 
Proditus in lucem docuit caelestia turbas. 

Dicere quis poterit miracula cuncta peracta? 

O quotiens vitae defunctos reddidit ipse, 

Et dedit auditum surdis mutisque loquelam, 

E lectis aegri consurgunt atque per illum 
Solis respiciunt clarissima lumina caeci! 

Sese etiam atque etiam turbae retraxit ovanti, 

Quae studio rebus miris ad sceptra vocabat. 

Sed nunc illius de vita et sanguine certat!...” 

Conticet, atque suis oculis vaga lacrima stillat. 
Claudia tum fatur lacrimans: “Ah, non morietur! 
“Heu, morietur!” ait suspirans maesta Maria: 

“Ipse hoc praedixit, quod in imo pectore perstat. 
Ipse mori statuit!... “Contra sic Claudia: “Mater, 
Sermo tuus mihi nectar erat, nunc ecce dolore 
Afficior, vulnusque iterum mihi sanguine manat! 
Sed tu nunc oculos lacrimis averte liquentes.” 
Adspexere diu sese; tum Claudia: “Visum 
Nunc i, plura vetant lacrimas; sub lumine primo 
Tecum mane petam fletum, nec sola, sepulcrum. 


Mons. Franciscus Aloise 

In Pontificio Seminario Regionali Pio XI.° Professor 
REGGIO CALABRIA ( 12 ) in Italia 



PAULUS VI ATHENAEUM SALES1ANUM 
E1QUE CONEXUM INSTITUTUM ALTIORIS 

LATINITATIS INVISIT 1 


A die quo primum, superiore anno, scholae Pontificii Athenaesi Sa- 
lesiani eique adscripti Instituti altioris Latinitatis apertae sunt, vehe¬ 
menter exspectabatur Summi Pontificis adventus: qui et praesens tan¬ 
tam contueretur aedificiorum molem, et auctoritate sua incepta pro¬ 
baret, et magistros, alumnos, omnes hortaretur praesertim in paeda- 
gogiae studiis et latinitatis diligenter studioseque prosequendis. Quod 
tandem factum est die 29 m. novembris: quo die ad horam quintam 
postmeridianam undique ad Athenaeum Salesianum, in vico Salario 
Novo, conveniebatur. 

Aderant, summum hospitem ut salutarent et venerarentur, in Athe¬ 
naei atrio Em.mus Card. A. Traglia, Rev.mus D.nus Aloisius Ricceri 
—Rector Major Patrum Salesianorum—, D.nus Aloisius Castano 
—Procurator Generalis—, Rev.mus D.nus A. Coralli —Rector Magni¬ 
ficus Athenaei—, aliique. 

Summus Pontifex, postquam primariam Athenaei ecclesiam invisit 
in eaque pie Dominum in Sacramento salutavit et precatus est, sacro 
ritu lapidi auspicali bene dixit fundamentis inserendo Instituti Paeda- 
gogiae ac Disciplinarum religiosarum quod Filiae Mariae Auxiliatricis 
ad Pontificium Athenaeum exstruendum constituerunt. Quarum saluta¬ 
tionis et reverentiae officiis cum se Pontifex Maximus dedisset, ad 
Institutum superioris Latinitatis se contulit, ibique aulam trecentorum 
auditorum capacem illamque suo nomine inscriptam —600 audito¬ 
rum— quadam admiratione motus est ingressus. 

In Aulam Magnam Athenaei dum intrat hilari vultu atque laeto 
omnes benevole circumspicit, manus protendit, gaudium ore significat, 
omnesque advenienti Patri et Pontifici diu plausus dant. Ac dum ille 
medius in suggestu et cathedra sedet, Schola Cantorum scite periteque 
Acclamationes Pontifici cantat; cui assident Em.mi Patres Cardinales 
Tisserant, Pizzardo, Masella, Cento, Cicognani, Capello, Agagianian, 
Giobbe, Confalonieri, Marella, Traglia, Antoniutti, Forni, Slipyj, Dante, 
Zerba, Bacci, Callori di Vignale. 

Aderant quoque rei ecclesiasticae summae Potestates: e Sacra Se- 


1. Cfr. L’Osservatore Romano, LunecVi Martedi 31 ott. I nov. 1966. 

minariorum el Universitatum Congregatione, a publicis rebus Ecclesiae 
curandis, ab officiis, ab actis; Rectores item Universitatis Gregorianae, 
L.ateranensis, Sancti Thomae Aquinatis, Propagandae Fidei; Exc.mi 
Episcopi, Superiores Generales Ordinum et Congregationum religiosa¬ 
rum, amplissimi et reverentissimi viri linguam latinam excolentes et 
«Latinitatem» exsequentes. Neque deerant rei publicae et civitatis 
romanae primores: in quibus vices Praesidis gerens Senatus, Praeses 
Collegii rei publicae Constituendae, Administri, civium romanorum 
Magister, Legati. 

Qui omnes cum sedissent. Rector Major venerabundus ad Pontifi¬ 
cem accessit et cum reverentiae, grati animi gaudiique sensa prompsis¬ 
set, paucis Athenaei Salesiani historiam contexuit, quod, Augustae 
Taurinorum quinque et viginti annos abhinc exortum, nunc tandem 
sedes in hac Urbis regione collocavit; in quo prudenti consilio con- 
stantique Superiorum conatu factum est ut praestantiores Congregatio 
nis Salesianae alumni et alii plurimi probata animi institutione erudi¬ 
rentur eaque in primis discerent quae ad puerorum et adulescentium 
humanam et religiosam conformationem spectant et ad paedagogiae 
christianae disciplinam. 

Ut autem juventuti instituendae amplior navaretur opera quae in 
clericorum totiusque Ecclesiae redundaret bonum, Institutum altioris 
Latinitatis a Joanne XXIII Papa conditum, confirmatum a Paulo VI 
riteque constitutum, Athenaeo Salesiano adscriptum est. 

Cum autem Rector Major orationi finem faceret ac sensus pietatis 
in Romanum Pontificem exprimeret, fidelitatis in Ecclesiae doctrinam, 
actuosae operae in prosequendam Concilii renovationem, schedam 
nummariam Summo Pontifici tradebat qua summa referebatur ab 
adulescentibus ubique terrarum degentibus collecta fami sublevandae 

Deinde Pontifex Maximus se et hunc diem exspectasse sua oratione 
dixit quo toti Familiae Salesianae ingens daret caritatis suae argumen¬ 
tum, Domino grates ageret, Supremis Rectoribus laudes tribueret 
quod —innumeris superatis rerum hominumque difficultatibus— has 
sacrarum disciplinarum aedes exstruxerint ad illam venerabilis Condi¬ 
toris hereditatem suscipiendam operamque in Ecclesia prosequendam 
qua in pueris et adulescentibus erudiendis instituendisque Socii Sale¬ 
siani toto orbe terrarum impenso labore totisque viribus curam et 
diligentiam ponunt. Quam eximiam omniumque maximam confirma¬ 
vit esse artem qua mentes probe et sapienter formantur; labores a 
Sancto Joanne Bosco ad nostram aetatem susceptos in ineunda et pro¬ 
sequenda via humanae et christianae institutionis prudenter laudavit; 
hanc Aethenaei sedem magnam dixit spem facere ad novos parandos 
in disciplina paedagogica magistros qui juventutem apte conforment; 
cumque vota nuncupasset ut Patrum Salesianorum incepta confirma- 

rentur magisque amplificarentur, oratione latina his verbis de Institu¬ 
to superioris Latinitatis deque ejus proposito et Iructibus omnes est 
allocutus: 


Praeterea singulare studium oportet conferamus ad «Pontifi¬ 
cium Institutum altioris Latinitatis», quod, auctoritati Sacri 
Consilii Seminariis studiorumque Universitatibus praepositi ob¬ 
noxium, Jtuic Athenaeo est adjunctum. 

Rem nobilem ac praeclaram suscepistis, et acri ingenio ma- 
gnoque animo perduxistis ad exitum, atque - hoc licet addere 
- non sine audacia; quod quidem religiosae Societati vestrae or¬ 
namento et decori vertit. Macte virtute, dilectissimi Nobis Sale- 
siani sodales! Profecto hoc modo aliud caput praecelsae disci¬ 
plinae, quam ab Auctore et Legifero Patre vestro quasi here¬ 
ditate accepistis, laudabiliter servastis, ex quo videlicet huma¬ 
nus cultus Graecorum et Romanorum vobis est provehendus et 
celebrandus. Liberaliter etiam respondistis ei, qua Ecclesia an¬ 
gitur, sollicitudini inter clericos studia Latinitatis promovendi 
ejusque magistros instituendi; atque adeo Joannis Vigesimi 
Tertii, Decessoris Nostri, Constitutionem Apostolicam, a ver¬ 
bis Veterum Sapientia incipientem, ad effectum adduxistis. 

Quae primo anno ex hac schola perceptae sunt veluti primi¬ 
tiae, sine dubio et laetae sunt et spem confovent bonam: scilicet 
ea est arbor, quae fructus jam tulit eorumque ampliorem co¬ 
piam portendit in posterum. 

Cum animi etiam gaudio accepimus Italicae Reipublicae po¬ 
testates propter gravitatem et pondus disciplinarum, quae in 
hoc Instituto traduntur, jam benevolas se praebuisse quod at¬ 
tinet ad diplomata academica publice agnoscenda. 

Quemadmodum par est - siquidem perfectio est sempe -* ex¬ 
petenda - Institutum progressione quadam oportet incrementis 
augescere, quae eo spectent, ut naturae suae congruenter iis in¬ 
serviat, quae peculiariter eidem Scholae sunt proposita; distin¬ 
guendi enint sunt duo ordines, duae methodi, duo fines hujus 
Instituti: altera pertinent ad exquisitae et reconditae doctrinae 
studia exercenda et ad philologam colendam disciplinatn, al¬ 
tera potius ad usum et utilitatem, quibus plures fruantur. Ita¬ 
que non solum - quae est ejus praecipua causa - ad rationem 


optimorum studiorum, Academiarum propriant ii praeparentur, 
qui linguae Latinae, praesertim Latinitatis christianae, evadant 
peritissimi, sed etiam, quasi in inferiore gradu constituti, audi¬ 
tores sive ecclesiastici sive religiosi ibi Scholam linguae Latinae 
obeant egregiam quidem, sed tenuiorem multisque patentem, ut 
Romanum eloquium, quod communis fert usus, condiscant. In 
Apostolicis Litteris, quas Studia Latinitatis appellatas motu pro- 

prio dedimus (A.A.S. LVl, 1964, pp. 225 ss.), hisce de rebus cer¬ 
tae ac definitae praescriptiones continentur; nec dubitamus, quin 
ii, quorum esi eas exsequi, omni cum diligentia sint curaturi, ut 
iisdem sapienter fideliterque obtemperetur. 

Cumque iterum omnes salutasset benigne, ad Ecclesiae firmum in- 
vitasset amorem, ad sedulum aliorum servitium hortatus esset, magis¬ 
tros laudasset, auditores ad studium et diligentiam incitasset, auspice 
ad omnia Maria Auxiliatrice, benedictionem impertivit. 

Quo vero hujus diei perpetua in Athenaeo servaretur memoria 
suamque significaret benevolentiam, exemplar Codicis B photographice 
expressum tabulamque divini Salvatoris a Longaretti depictam Rec¬ 
tori Majori donavit; quo tandem laeti domos discessimus. 


* 


Josepkus Maria Mir, C. M. F. 

In Instituto Pontificio Altioris Latinitatis Professor 
ROMAE in Italia 



GREX OMNINO POPULARIS EFFECTUS 


Hanc fabellain e Joannis Guareschi libro «Doti 
Camillo» inscripto desumpsi; neque tamen ejus ver¬ 
ba pro verbis <n latinum transtuli. 


Deinceps dominus Camillus hanc fabellam narravit. Lupus quidam, 
improba fame incitatus, cum agros lustraret, ad pratum quoddam 
pervenit celsis ferreisque retibus, custodiae causa, saeptum. 

Post retia, tutam quietamque vitam oves ducebant. Obambulavit 
stabulum lupus, ultroque citroque frustra discurrit, num quam macu¬ 
lam in retibus laxatam inveniret, num quod foramen. Unguibus de¬ 
mum tenacibus summopere nixus, fossam effodere est conatus, qua 
ferrea falleret retia. Frustra tamen omnia temptavit operamque tem¬ 
pusque perdebat; quin, vallum saltu superare conatus, ne medium 
quidem rete attingere valuit. 

Tum demum ad portam stabuli accedens: «Pax —exclamavit— 
pax vobis! Deus omnium pater est. Leges Dei omnibus servandae!» 
Quibus verbis auditis haesitabundae accesserunt oviculae; quare im¬ 
probus «Vivant leges!» clamavit, «legibus conjuncti omnes vivamus 
vimque tandem abiciamus! Stent arma, stet tandem aliquando vis!» 

Cui oviculae: «Euge!» responderunt, «recte. Pol! Starent tandem 
arma»; herbulamque pergebant carpere. Inter haec lupus ad stabuli 
portam, humi, quietus subsedebat, otiosus diem absumebat cantiun¬ 
culasque cantitabat jucundas. Identidem surgebat ut herbam depas¬ 
ceret sub ferreis retibus enatam. Quod cum viderent: «Aspice, Pol, 
intuere! herbulam et ille decerpit. Quis diceret et lupos itidem ut 
nos herbam depasci?» 

Quibus ille: «Non equidem lupus sum; ovis, ut vos estis ego sum; 
ovis nempe alia stirpe nata». Nonne cunctarum ovium conflanda erat 
societas? Nonne ovium cujusvis stirpis consilia studiaque in commu¬ 
ne erant ferenda? Nonne popularis conjungenda societas? Se lupus 
ad omnia paratum praebebat, neque imperium aliquod sibi vindica¬ 
bat, etiamsi ipse auctor popularis societatis erat, que se ne tende¬ 
rentur ab hoste protegerent, ne lana sibi abriperetur, ne trucidandae 
lanio traderentur. 

Consenserunt tandem quodam die oves cum lupi sententia eique 
portam patefecerunt. Qui cum stabulum iniisset exiguique gregis dux 
factus esset, antipopulares oves societatem purgandi causa dentibus 

lacerare coepit, illas primas, scilicet, quae portam patefecerant eum- 
que in stabulum acceperant. 

Denique postquam totam ovium societatem purgavit neque ulla 
quidem earum reliqua supererat, laetitia exsultans exclamavit lupus: 
«En societas, en populus tandem concordia conjunctus! Eamus igitur 
ad alium gregem omnino popularem efficiendum!» 


Guarinus Pacitti 

latino interpretatus est 


BIBUOGRAPHIA 


Hom., E. — Scriptores Historiae 
Augustae. Editio stereotypa cor- 
rectior. Edenda et corrigenda 
adiecerunt Ch, Samberger «?t 
W. Seyfarth. Yol. I. pp. XXI- 
310; vol. II. pp. 308. Lipsiae in ae¬ 
dibus B. G. Teubneri >MCMLXV, 
20 X 13 enim. 

Haec editio continet in primis 
praefationem de codicibus scripto¬ 
rum Historiae Augustae, in quo 
stemma codicum proponitur et de 
eorum praecipuis breviter disseri¬ 
tur. Sigla codicum et signa, quibus 
auctor criticus in editione utitur, 
offeruntur una cum libris et tracta¬ 
tionibus quae ad rem pertinent. 
Textus incipit hac rubrica: "Vitae 


diversorum principum et tyranno¬ 
rum a divo Hadriano usque ad Nu- 
merianum“. In singulis voluminibus 
addenda et corrigenda a Ch. Sam¬ 
berger et W. Seyfarth collecta et 
adjecta sub finem operis apponun¬ 
tur. Vitarum notae, quas Carolus 
Lessing excogitavit, fideliter sei- 
vantur. In altero volumine index re¬ 
rum et nominum totius operis of¬ 
fertur. Gratiae quam maximae Bi¬ 
bliothecae Teubnerianae moderato¬ 
ribus tribuendae sunt, quod editio¬ 
nem hujus operis, haud facilis in¬ 
ventu in aliis bibliothecis aut col¬ 
lectionibus, tam accuratam nobis 
obtulit. 

J. JlMENE/, DkLCADO, C. M. F. 



DE SITU ARCHIABBATIAE OTTILIENS1S 

(St. Ottilien) 


Monasterium Benedictinum die festo Epiphaniae anno 
MDCCCLXXXVII (1887) Emmingae (seu Ambingae 1 ) in Bavaria su¬ 
periore conditum ex sacello illius praedii pristini Sanctae Ottiliae L> 
antiquitus dicato inde ab anno MDCCCCIV (1904) ;; Ottiliense trans- 
nominatum 4 quingentis octoginta metris supra maris libram 5 situm 
est ad ferriviam triennio (1897- 1899) factam et circiter festum Na¬ 
tivitatis Domini anno MDCCCIC (1899) feliciter inauguratam 6 , quae 
ab Augusta Vindelicum 7 praeter lacum Ambronem * per vicum Scon- 
dorfium ”, qui est in litore occidentali, ad oppidum Vailhemium 10 du~ 


1. Hic locus in tabula quadam Vessofontana ( Wessobrunn) anno 1019 
primum commemoratus anno 1135 Ambingen dicitur et tribus saeculis post 
Aembing (anno 1420), deinde Emmingen , denique Emming: Muller-Hahl, 
Bernhard: Stadt - unci Landkreis Landsberg am Lech (Heimatbuch), Lands- 
berg/Lech 1966, p. 86 et p. 470. 

2. Secundum litterarum monumenta antiqua rectius dicitur Odilia. Haec 
virgo sacra floruit saeculis septimo et octavo, id est circiter annis 660-720. - Cf. 
MGH script. rer. Merov. VI (Hanncverae et Lipsiae MDCCCCXJII), pp. 37-50' 
Vita Odiliae abbatissae Hohenburgensis. 

De nomine abbatissae cf. ThLL I 49,33-39 et INSCR. christ. Diehl 1650 (a. 514) 
hic requiescit in pace Serena abbatissa sacra virgo. CIL X 4514 (a. 569) hic 
requiescit in somno pacis Iustina abbatissa fundatrix sancti loci huius. 

Cf. AEVVM, Rassegna di scienze storiche linguistiche e filologiche, lMedio¬ 
lanii 31 (1957) 438-448. 

3. Die 2 mensis Novembris anno 1904: Muller-Hahl, op. mem., p. 86 et 
p. 469. 

4. C1. SVET. Dom. 13,3 (ed. Ihm, Stutgardiae 1961, p. 328,13) Septembrem 
mensem et Octobrem ex appellationibus suis Germanicum Domitianumque 
transnominavit. TERT. adv. Mare. 4,39,1,15 (CChL 1,650) Olim constitit de no¬ 
minum proprietate, ei illam f deberi?], qui prior ct Christum suum in homi¬ 
nes adnuntiarit et Jesum transnominari!. 

5. Cf. Mullfr-H\hl, op. mem., p. 469. - libra maris = Meeresspiegel . nivei 
dei mar t niveau de la mer, livello dei mare; cf. Bacct, Lexicon 4 , Romae 1963, 
p. 438: supra libram maris ( sopra il livello dei mare). Tondini-Mariucci, Lexi¬ 
con novorum vocabulorum, Romae 1964, p 97: supra maris libram = sopra il 
livello dei mare. 

6. De his annis a Frumentio Renner, Reverendo Patre chronographo Otti- 
liensi, die 10 mensis Novembris anno 1966 benignissime certior factus sum. 

7. Augusta Vindelicum = Augsburg. 

8. Lacus Ambro == Ammersee. 

9. Scondorfium = Schondorf . 

10. Vailhemium = Weilheim . 

cit. Quae via ferrata a septenti ionibus ad meridiem versus ducta in sta¬ 
tione Geltendorfiensi illi lerriviac transversa est, quae anno 
MDCCCLXXII (1872)" prospere aperta ab oriente ad occidentem 
fert, id est Monaco sive Monachio, ab urbe principe Bavariae, per 
Geltendorfium 12 et stationem Buchloensem 13 et Cambodunum 14 et 
stationes Imenstattensem 15 et Staufensem id est per Algoiam 1T , 
et per Lindaviam ls praeter meridionalem lacum Brigantinum (seu 
Constantiensem) in Helvetiam. Ergo ferriviaria linea Monacensis et 
linea Augustana Geltendorfii decussatim concurrunt. Distat autem 
Geltendorfium ab archiabbatia Ottiliensi (ad septentriones versus) 
chiliometro sesquialtero. Quo fit, ut tantum tramina communia 19 in 
statione Ottiliensi subsistant, cum tramina citatiora nihil morata prae¬ 
tervehantur. Ab urbe autem Monaco, quae est in oriente, idem coe¬ 
nobium celeberrimum abest circiter quinquaginta chiliometris, simi¬ 
lique intervallo ab Augusta Vindelicum, quae est in septentrionibus, 
distat. Denique prospectus ad Alpes Raeticas (sive Bavaricas et Aus- 
triacas), quae sunt in meridie, praebetur mirabilis, nisi illa juga mon¬ 
tium et colles planitiesque interposita nebulis vaporibusque, id quod 
non raro fit, obtenguntur. Item in meridie via Monacensis anno 
MDCCCCLIX (1959) ex integro mutata et dilatata et munita circiter tria 
quattuorve chiliometra distans Landsperga 20 Monacum fert. Quo fit, 


11. Stationariis Geltendorfiensibus et Ottiliensibus maximas ago gratias, 
quod rem rogati me pridie Kalendas Novembres de illo anno certiores fecerunt. 

12. Geltendorfium = Geltendorf. 

13. LIBER PAROCHIALIS in BUCHLAV anno 1688 incohatus: ab anno 
1701 pluries legitur 'buchloensis’, anno 1715 'buchlensis', anno 1723 (et dein¬ 
ceps) 'Buchloensis’ (pag 110), interdum 'Buechloensis’. — Pro hoc nuntio Lau¬ 
rentio Spies, parocho Buchloensi, gratias ago maximas (chart. cursualis die 9. 
m. Sept. a. 1966 benigne data). — Cf. Dussler, P. Dr. Hildebrand OSB, Magis¬ 
ter Hieronymus Tauler, Kempten 1961, pag. 7, adn., 1: Buochlensis. 

14. Cambodunum = Kempten; cf. ThLL Onomasticon II (C) 115,31-36. 

15. Adjectivum 'Imenstattensis' primum legitur in libro parochiali anno 
1613 incohato. De hac re me Constantinus Merk, parochus Imenstattensis, pro 
sua comitate et die 12 mensis Maji anno 1965 et die 8 mensis Junii anne 1966 
certiorem fecit. Ei gratias ago multas. — Vulgo dicitur Immenstadt. 

16. Staufa ( adj. Staufensis,-e) = Oberstaufen; de hoc nomine me Maximi- 
lianus Ostheimer, parochus Staufensis, anno 1965 comiter certiorem fecit. Ei 
gratiam plurimam persolvo. 

17. Algoia (Algovia) = Allgiiu (regio Alpibus Algoicis adjacens). 

18. Lindavia = Lindau. 

19. tramen commune = Personenzug, tren ordinario, treno omnibus, coni- 
boio mixto, train omnibus, way train. 

20. Landsperga = Landsberg; cf. Levt(h)ner, P. Caelestinus, Historia Mo¬ 
nasterii Wcssofontani (= Wessobrunn), Augustae Vindelicorum et Friburgi 
Brisgojae, 1753, praefatio: Landsperga. 

ut archiabbatia Ottiliensis situ singulari muneribusque missionalibus 
praeclara oasis quaedam vitae monasticae precibus operibus studi¬ 
isque insignis sit nihilominus intervalo nimio a sedibus locisque alio¬ 
rum hominum non separata, sed multis viis rationibusque et consue¬ 
tudine varia et servitio Dei praestantissimo tam cum popularibus 
quam cum extraneis artissime conjuncta. 


Caelestis Eichenseer, 0. S. B. 

Scribebam in archiabbatia Ottiliensi 

Die 11 mensis Novembris anno MDCCCCLXVI 

Martin, J. — Lucreti Cari De re¬ 
rum natura libri sex. Quintum 
recensuit Joseph Martin in aedi¬ 
bus B. G. Teubneri, MCMLXIII, 
pp. XXVI-2S5, 20 X 13 enim. 

In praefatione hujus editionis co¬ 
dices Lucreti laudantur, praesertim 
codex membranaceus Leidensis Vos- 
sianus Latinus fol. 30 (O) saeculo 
nono scriptus atque etiam Leidem 
sis Vossianus Quadratus 94 (Q) co¬ 
dex ejusdem temporis, qui inter 
praecipuos habentur. Auctor criti¬ 
cus in hac nova editione emen¬ 


dationes quoque colligit ab Aemi¬ 
lio Orlh in fasciculis “Palaestrae 
Latinae" editas. Ceterum quinta edi¬ 
tio prodiit perpaucis tantum locis 
mutatis. Continet, praeter praefatio¬ 
nem, testimonia varia vitae Lucie- 
ti, virorum nomina doctorum qui in 
apparatu critico adhibentur, con¬ 
spectum siglorum, textum operis 
cum apparatu critico, indicem deni¬ 
que nominum praecipuorum, quae 
in opere occurrunt. Est igitur edi¬ 
tio magna cura parata, quae magni 
apud doctos homines habetur. 

J. JlMENEZ DeLGADO, C. M. F. 



“GALILAEE, VICISTI” 


Julianus imperator, qui regni clavum 361-363 tenebat, magis sua a 
vera fide defectione quam ingenio militari notus est. Tamen hac in¬ 
dole jure in ducibus illustribus numerandus videtur. Nam cum gentes 
Teutonicae foederatae Rheno trajecto totam Galliam vastassent, Ju¬ 
lianus nondum imperator eas pugna ad Argentoratum facta vicit vic- 
tosque catenis vinctos ad Constantium imperatorem misit. Sed Persae 
Romanorum cervicibus ex saeculis insidebant nec fines imperii pacatos 
esse patiebantur. Quare Julianus bellum inferre constituit. Quod ut 
prospere conficeret, maximo exercitu magnoque apparatu bellico opus 
erat. Res admodum ardua multos deterrebat nec deerant, qui dissuade¬ 
rent. Monebant enim itinera longissima, loca deserta, ubi morbi con¬ 
tagiosi grassari solerent, hostes arte bellica praestantes. Nec tamen 
cessit et rebus omnibus paratis pridie Tdus Martii anno 363 Hierapoli 
cum exercitu profectus est. Transmisso junctis navibus Euphrate flu¬ 
mine magnis itineribus Carrhas in urbem, ubi Crassus anno 53 a. Chr. 
captis aquilis cladem acceperat, pervenit. Illic Julianus somniis tristi¬ 
bus agitatus est eademque nocte Romae templum Apollinis deflagra¬ 
bat et Sibyllae Cumanae libri comburebantur. 


Duae a Carrahis in Persiden ferebant viae, quarum Julianus eam 
elegit, quae secundum flumen ducebat. Dum procedit, speculatores im¬ 
missis habenis advolabant et Schappurum Persarum regem fines trans¬ 
gressum nuntiarunt. Hac re cognita traditis Procopio speciatae virtutis 
aliquot, quae hostem tardarent, legionibus in meridiem digressus a. d. 
VI Kal. Api. Callicum oppidum communitum petiit. Postridie nonnulli 
ejus regionis reguli genibus flexis coronam auream ei dederunt eum* 
que suarum tribuum regem coluerunt. Eodem die classis permagna 
Samosata prolecta Euphrate flumine advehebatur. Habebat mille na¬ 
ves onerarias cibariis, armis, machinis, tormentisque refertas. Nume¬ 
rabantur quoque quinquaginta triremes et rates. Inde accelerato iti¬ 
nere Ciresio potitus, aucto urbis praesidio et facto in flumine navibus 
ponte, a Solistio familiari, magnae prudentiae viro, obsecratus est, ut 
ab expeditione desisteret. Nisi Deorum iram placaret, in exitium ruitu¬ 
rum. Nec deerant omina funesta. Porticus enim ante ipsum Julianum 
subito collapsa quinquaginta milites ruinis sepeliit, immanis tempes¬ 
tas ingruit, Jovianus, vir nobilis, fulgure tactus decessit, turbo vali 
dissimus tentoria abstulit et milites humi stravit, de decem tauris ante 
Martis aram mactandis periere novem. Nos, nostrae aetatis homines, 
ejusmodi portenta natura accidisse arbitramur nec facile ab iis, quae 

gerenda proposueramus, deterreri solemus. Sed antiqui talia prodigia 
Deorum arbitrium, propositum confici vetantium ducebant. 

Attamen Julianus fortuna fretus pontem perfecit et trajectis flumen 
Chaburem legionibus in hostium fines irrupit et, ut omnis reditus 
spem tolleret pontem rescidit. Deinde ex colle edito ad exercitum 
verba facit: Solere Persas fines Romanorum vastare et dignitatem 
imperii ludibrio habere. Se ipsum omnes praecessurum et, si cadere 
oporteret, libenter pro patria moriturum. «Bono animo estote et pe¬ 
ricula et labores mecum tolerate. Victoria enim a jure laeso stabit». 

Inflammati milites scuta sumere et imperatori acclamare, accendi 
maxime legiones Gallicae, quae ipso duce hostes omnes ad Rhenum 
fuderant atque fugarant. Jamque Julianus aciem quadratam instruit, 
mille et quingentos speculatores praemittit, pedites, quibus ipse prae¬ 
erit, in medio collocat, in ala dextra Nevittam cum aliquot legionibus, 
in sinistra Arinthaeum cum equitatu ponit. Novissimo agmini Dagala- 
ifum Germanum praeficit. Ut hostibus speciem ingentis exercitus 
praebeat, copias diducit, impedimenta intercalati classem eundem 
quem exercitum jubet tenere cursum. Timebat enim regionem sibi 
prorsus incognitam et hostis in fraudibus bellicis versatissimi callidi¬ 
tatem. Ideo nunc aquiliferos admonebat, nunc milites, qui metu per¬ 
culsi erant digressi, ad disciplinam revocabat. 

Dum secundum flumen Tigrim procedunt, captis aliquot oppidis 
Ozagardanam ab incolis concrematam venerunt et concessa copiis bi¬ 
dui requie iter continuarunt. Postridie, ubi illuxit, galeae et Persarum 
armaturae procul fulgebant. Protinus Romani impetum fecerunt, ut 
hostes ne sagittam quidem mittere potuerint. Quo gavisi exordio re¬ 
gionem canalibus concisam transiere. Quos transgressi Pirisahoram 
incolis frequentem et aquis cinctam pervenere. Nocte fossis terra im¬ 
pletis et turri angulari arietis ictu collapsa incolae in arcem lateribus 
coctis munitam confugiebant. Jam imperator machinam peraltam, 
«oppidorum expugnatricem» dictam moenibus admovet. Quam incolae, 
ubi primum conspexerunt, oppugnatione molliti sese dedunt. 

Quae dum geruntur, Persae aggeres interciderant et aquae erum¬ 
pentes omnem circa regionem inundarant. Nec tamen iter multum tar¬ 
datum. Nam milites utribus, naviculis ex corio factis caesisque palmis 
stagna late patentia transmittentes Majozamalchum devenere, quae 
urbs velut propugnaculum firmissimum iter in Ctesiphontem urbem 
intercludebat. Irrita per biduum oppugnatione aries altissimam su¬ 
bruit turrim, quae, dum corruit, magnam muri contigui partem sum¬ 
mo fragore evertit. Nocte proxima imperator voluit ut cuniculi sub 
vallum adacti aditum oppidi patefacerent. Primo mane cornua sonant 

et copiae e muro diruto ct e cuniculis aggrediuntur. Custodes inopinati 
trucidantur et brevi post urbs occupatur. Magna hostium incolarum¬ 
que caedes. Arci praetectus et octoginta obsides in deditionem acci¬ 
piuntur. 


Jamque subest Tigris, cujus ripam sinistram Surena, Persarum dux 
occupaverat una cum urbe Ctesiphonte. Norat enim Schappurus rex. 
quo loco Romani et quanto impeiu essent aggressuri. Idcirco Julianus, 
ut hostium animum et a loco et a tempore impetus faciundi averteret, 
interjecta mora «equorum cursum» tecit, quem Persae facile e vallis 
spectare possent. Sed nocte appetente centurionem aliquem cum quin¬ 
que triremibus ripam oppositam occupare jussit. Dum appropinquant, 
facium ardentium pluvia perfunduntur et triremes deflagravissent, 
nisi imperator reliquam classis partem auxilio submisisset. Egressis 
in ripam Persa equos loricatos et elephantos frustra obicit. Ardet 
proelium, cornua clangunt, hosies resistentes caeduntur, reliqui ad 
Ctesiphontis moenia repelluntur. Urbs sine difficultate capi potuit, nisi 
permulti Romani, ut in bello accidere solet, remansissent ut Persarum 
castra diriperent et caesos ornamentis spoliarent. 


Victoria parta nil obstabat, quin Julianus omnes copias Tigrim 
traiceret. Sed convocato consilio deliberatum est, utrum urbem obsi¬ 
derent necne. Ipse ad eorum sententiam accessit, qui Persas invictos 
usu norant et Schappurum cum summo exercitu brevi affore dicebant. 
Quare flumine adverso proficisci jussit spe adductus Procopium, quem 
praemissum supra demonstravimus, offensurum. Sperabat quoque 
regem Armeniorum, qui opem laturum promiserat, suas cum Procopii 
copias conjunxisse. Cum vis Tigris tanta esset ut vix naves adverso 
flumine veherentur, omnes una cum cibariis et armis comburi jussit. 
Fortuna, quae dextra dat manu, sinistra auferre solet. Hanc sortis 
vicissitudinem Julianus sensit. Nam cum itineris brevius faciendi causa 
a flumine recessisset, via est deceptus. Procedebat quidem exercitus, 
sed nec regis Armeniae auxilia promissa nec copiae Procopio commis¬ 
sae in conspectum veniebant. Jam manipuli Persici Ctesiphonte 
emissi segetes maturas comburebant et omnes circa regiones in loca 
deserta vertebant. Fervebat quoque calor aestivus. Multi milites fame, 
siti, defatigatione peribant. Reliqui salutem in solo receptu ponebant. 
Cui imperator vehementissime obstabat, cum diceret exercitum Roma¬ 
num omnia in itinere vastasse et reditum sibi interclusisse. 


Sub lucis ortum —16. 6. 363— nubes pulverea eminus conspicitur. 
Alii esse onagros putant, alii equites Saracenos, qui capta a Roma¬ 
nis Ctesiphonte sibi diripere licere sperent. Sed erat exercitus Persa¬ 
rum defessos et paene desperatos Romanos aggressurus. Fiunt aliquot 
diebus proelia levia, quibus legiones'discedunt superiores, quamvis ab 

hoste acerrime impetitae. Inierim morbi saeviunt, inopia omnium re¬ 
rum ct aestus non ierentlus multos sternit. Denique copiae tantopere 
exhauriuntur, ut biduum ad quietem dari oporteat. Die 26.6. exercitus 
iter recipit. Julianus noctem protectionem praecedentem scribendo 
—ut consuerat— in tentorio agebat spectris tristibus multum agitatus. 
Fortasse praeclara vitae anteactae facinora in mentem restituebat, cum 
se in palatio Lutetiae Parisiorum «Genium imperii» vidisse arbitratus 
erat. Eundem tum conspicere putabat. Genius autem caput velatum 
habebat, nec in Juliani vultus intuebatur nec amicum erigebat. 


Postero die, dum legiones, quae supererant, receptum continuant, 
imperatori aliquas agminis partes inclinari nuntiatur. Sese lorica nu¬ 
dum esse oblitus arripit scutum et mediam in pugnam irruit, ut dis¬ 
ciplinam labefactatam restituat. At subito lancea a milite incognito 
vibrata lacertum leviter vulnerat, costas transfigit et in jecore haeret. 
Julianus ferrum e vulnere extrahere conatus manum laedit et viribus 
defectus corruit. Plagam Oreibasius medicus curat. Vulneratus ani¬ 
mum recipit, arma equumque poscit et, ut in pugnam redeat, surgit. 
Hac re plaga cruore multo effluente recrudescit. Moribundus in stra¬ 
men recidit. Sciscitatur, quod sit nomen loci, ubi vulnus acceperit. 
«Phrygiam» unus ex circumstantibus respondet. Tum meminit sibi 
Antiochiae adulescentem dixisse sese hoc loco aliquando moriturum. 


Jam jam se ad supremum exitum abripi sentiens exclamat: «Soi, me 
destituisti». Sed aestuantis pugnae tumultus tristitiam pellit. Intrat in 
tentorium Sallustius praefectus et animam agenti adest. Quem conspi¬ 
catus Julianus: «Ubi est» inquit, «Anatolius meus familiarissimus?» 
«Beatus cecidit» respondet. Tum moribundus sua sorte non permotus 
amici amare deflet. Quo viso, qui adsunt, se amplius non continent et 
lacrimas fundunt. At ipse: «Dedecet imperatorem deflere, cujus anima 
in caelum est ascensura, ut in astrorum ignes ingrediatur». Dum om¬ 
nes quiescunt, moriturus multum de vita futura et de animae dignitate 
summa loqui incipit. Laetari sese e corpore animae carcere egressu¬ 
rum. Largus de vulnere sanguis manare, imperator aegre spiritum du¬ 
cere, potum poscere. Vix poculum labiis admovet, cum relabitur et 
anno aetatis trigesimo et secundo vix expleto animam efflat. 

Exuviae in urbe Tarso ex ultima mortui voluntate conditae sunt. 
Ipsi Persae, virtutis imperatoriae indolem et audacissimam in ipsorum 
fines inruptionem admirati monimentum posuere leonem, cujus ex 
rictu fulgura emicant et nomen Julianum insculpsere. Exclamatio au¬ 
tem morituri: «Galilaee, vicisti» in fabulis historicis est numeranda. 


P. Nicolaus Mangeot, S. J. 

PER ORBEM 

LATINUM IN PRAESENS VIGET 


LINGUA QUOQUE LATINA IN GRATULANDO USURPATUR 


Nondum ab hodierna consuetudine abhorret latine amicis gratu¬ 
lari. Lectores igitur oblectentur legendo hujus modi gratulationes per 
eleganti sermone latino conscriptas, quae —inter plures— in hanc 
Palaestrae Latinae sedem una alterave occasione pervenerunt quae¬ 
que quasi speciminis gratia tacitaque auctorum licentia in lucem a 
nobis vulgantur. 

Ex Curia Romana PP. Claretianorum Rdus. P. Josephus M. Mir, 
C.M.F., gratulationem quam Rdmo. P. Petro Schweiger, Moderatori Ge¬ 
nerali, die 29 m. junii a. 1966 ipse dicaverat, humaniter fraterneque 
ad nos misit: 


ADVOLANT 

E DISSITIS VNDIQVE TERRIS 

ROMAM 

SODALIUM VOTA 
FAVSTA GRATA SVPERNA 
EX IMO AVGVRANTES PECTORE 
QVO DIE PETRVS ECCLESIAE PETRA FACTVS 

COMMEMORATVR 

NOMINE QVO CAELITVS ADVOCARIS 
MEMOR VT IN VNO PERPETVOQVE CHRISTI SENSV 
FIRMVS CONSTANS NON DEFLEXVS PERMANEAS 

TECVMOVE 

QVOS FRATRES IN DOMINO MODERARIS 


Dicaverat quoque Rdmo. P. Moderatori Generali ejus Vicarius ad¬ 
modum Rdus. P. Maximus Peinador, C.M.F., hos versus saphicos opti¬ 
ma quaeque ei totiusque Congregationis Claretianae profectui adpre- 
catus: 


QUEM DIEM FAS EST CELEBRARE FAUSTUM 
PERPES AD CENTUM RENOVETUR ANNOS! 
NOSQUE POSSIMUS PARITER QUOTANNIS 

VOTA REFERRE! 

Ex Archiabbatia Ollilicnsi die 19 m. decembris carissimus amicus 
noster per quam Rdus. P. Caelestis Eiehcnseer, O.S.B., hanc nobis 
gratulationem dabat: 


«In Festum Nativitatis Domini Tibi, 
mi Domine, Tuisque gratiarum pleni¬ 
tudinem precatus plenamque rerum 
prosperitatem Deum rogo, ut, qui Fi 
lii inhumanatione miseriarum nostra¬ 
rum miseritus condicionem salvifi- 
cam attulit vitae, deliciis eis Vos de¬ 


lectet, ea beatitate laetificet, eis deni¬ 
que gaudiis repleat, quibus Conditor 
universorum suos vult filios recreari 
Salvatoris humanitate mirabiliter sus¬ 
cepta benignissime et clementissime 
et benevolentissime deitatos.» 


Paulo post, vertentibus jam festis Nataliciis Domini, in Urbe Ro¬ 
ma Rdus. P. Josephus M. Mir, C.M.F., iterum elegantissimo suo latine 
dicendi genere lapidario vota pro Palaestrae moderatoribus ita fa¬ 
ciebat: 


FVLGENTE MEDIA NOCTE 
INFANS NATVS EST BETHLEHEM 
SPLENDORE ILLO VOCE ET ANGELI DVCTI 
ACCVRRVNT OVIVM PASTORES 
FLORET DVM IN MANIBVS MATRIS PVER 
ASPICIVNT LAETIQVE ILLVM ADORANT 
OVI NON FANDO NARRAT DEI MIRACVLA 
IPSE ET IN TVO CORDE VERBA LOQVATVR DEI 

FVIT CLARA ILLA NATIVITAS 
SIT HAEC TIBI GRATIOR ET SVAVIOR 


MONACHI ETIAM MONTISSERRATI LINGUAM LATINAM AMANT 

Abbatia Montisserrati, quae clarissima ad provehendam sacram 
liturgiam apud Hispanos arx quaedam celebratur cujusque Monasterii 
Monachi rerum liturgicarum peritissimi velut antesignani laude ha¬ 
bentur, non tantum versiones vernaculas omnibus probatas ad sacros 
ritus peragendos merito edit verum etiam linguam latinam hodie 
excolere mimine dedignatur. 

En lectoribus solemnis novi Abbatiae Praesulis nuntius latine exa¬ 
ratus: 

LAETI VOBIS NUNTIAMUS IN NOSTRO MONASTERIO MONTISSERRATI, 

POSTQUAM NOSTER ABBAS COADIUTOR GABRIEL M. BRASd PRAESES 
CONGREGATIONIS SUBLACENSIS NUPER FUERIT RENUNTIATUS: 


P. CASSIANUM M. JUST ET RIBA 

Per Orbem 


DIE I DECEMBRIS 1966 A MONACHIS IN ABBATEM COADIUTOREM 
DELECTUM ESSE AC DEINCEPS DE MORE CONFIRMATUM. 

IPSE VERO PER ABBATIALEM BENEDICTIONEM DIE XXI DECEMBRIS AB 

EPISCOPO VICENSI IN ALMA NOSTRA BASILICA IMPERTIENDAM, DEO 
AUSPICE, AD PASTORALE MUNUS ORDINABITUR. 

AURELIUS ABBAS 
ET CONVENTUS 

IN ABBATIA MONTISSERRATI, DIE VI DECEMBRIS, A. D. 1966 

Alterque nuntius nobis feliciter esi allatus ex eadem Abbatia Mon- 
tisserratensi, quem non possumus non edere propter veterem fami- 
liarissimamque nostram amicitiam atque consuetudinem cum Rdo. 
P. Leone M. Sansegundo, O.S.B., qui iisdem fere superioris mensis 
augusti diebus quibus Palaestrae Moderator Alabonae anniversarium 
eumdem celebrabat, quinque lustra professionis religiosae peregit. 

Latine ab ipso amico nostro Rdo. P. Leone M. Sansegundo, de 
Palaestra Latina tot rationibus bene merito viro conscriptam memo¬ 
riam servamus eique fraterne in Domino gratulamur: 

DOM LEO M. SANSEGVNDO VALLS 
DOM BENEDICTVS M. MARTINEZ GIMENO 

DIE XX AVGVSTI A. S. MDCCCCXLI 
PER BAPTISMVM MONASTICAE PROFESSIONIS 
FRATRVM COMITANTE CONSESSV 
LAETI CHRISTVM INDVEBANT 

* 

NVNC QVINOVE LVSTRIS IAM PERACTIS 
TANTIS DONATI MVNERIBVS 
LAVDVM PRAECONIA GRATESQVE CHRISTO 

GAVDIO GESTIENTES PERSOLWNT 

MONTISSERRATI 
XX AVGVSTI A. D. MDCCCCLXVI 


IN ACTIS QUOQUE DIURNIS DE LITTERARUM LATINARUM APPELLA¬ 
TIONE DISPUTATUR 

Plane mirum quod in actis diurnis non nulla interdum invenia¬ 
mus quae, hac nostra aetate haud nimis litteris humanioribus secun¬ 
da, ad linguas classicas attineant. Tamen aliquando, idque rarum, 

merula invenitur alba. Jucundissime enim in ephemeride matritensi 
cui index «YA» diei 21 m. junii a. i%6 legimus quaenam rectior vi¬ 
deatur liturgica litterarum latinarurn appellatio. 

Peritissimus scriptor E. Rabanal, qui saepissime lectoribus voca¬ 
bulorum hispanicorum originem ralionemque etimologicam disserte 
explicat, sententiam fert quam non omnes jure improbabunt, cujus 
rationes in tria quasi capita reducit. 


Primum: Nemo in dubium revoca¬ 
bit quin una eademque ratio litteras 
latinas appellandi in sacra liturgia 
catholica sit necessaria omnibus na¬ 
tionibus usurpanda. 

Deinde: Si philologicas rationes con¬ 
sideramus, neque italica litterarum 
appellatio quae ita sonat «dichere» 
(dicere), «Chesare» (Caesare), «par- 
che» (parce), «oratsio» (oratio), «letit- 
sia» (laetitia), «anus» (agnus), «co- 
hosco» (cognosco), cet. optabilior vi¬ 
detur quam hispanica quae «Cesare», 
«parce», «dicere», «oracio», «leticia*-, 
«agnus», «cognosco», cet. sonat, ita ut 
velut ultima et unica rei solutio ab 
omnibus accipiatur, neque potius his¬ 
panica quam italica (aut gallica aut 
anglica, cet.), cum omnis hodierna la- 
tine appellandi ratio propria nationa- 
lique indole linguistica vel propria 


doctrina phonetica uniuscujusque po¬ 
puli fundetur. 

Denique: Nulla aptior putanda via 
est ad unam eandemque linguae lati- 
nae ecclesiasticae appellandae ratio¬ 
nem —quin neque invidiis domesticis 
mutuis neque simultatibus populo¬ 
rum locus habeatur— quam veterem 
illam romanam adoptare, non hodier¬ 
nam italicam, quae tam nationalis ut 
reliquae recentiores videtur, sed appel¬ 
lationem illam qua Beatus Petrus et 
Paulus olim utebantur, id est, quam 
«classicam» vulgo vocamus. Reliquae 
enim recentiores omnes, sive italicam 
sive hispanicam ceterasve cogitamus, 
nullis titulis vel argumentis potiuntur 
quibus jure exportetur foras atque 
tamquam vehiculum unitatis vindi¬ 
cetur. 


Quaestionem appellationis latinae patet ad speciem lucemque doc¬ 
trinae philologicae ab auctore E. Rabanal tractatam esse. Ne cui 
tamen Palaestrae Latinae lectori nimis forte religioso res offendiculo 
esse possit, meminerit, quaeso, hanc litterarum latinam appellatio¬ 
nem ratione quoque in primis pastorali Ecclesiae —cujus maxime 
interest— pertractandam et in extremo definiendam. Sed philologica 
et socialia argumenta —nostris hisce temporibus quibus plurima re¬ 
tractantur novoque discrimini subiciuntur— minime ad certam de- 
finitamque rei solutionem parvi facienda videntur. 


Marianus Molina, C. M. F. 

Palaestrae Latinae Moderator 

In Seminario Claretiano Alabonensi ad Caesaraugustam in Hispania 



BIBLIOGRAPHIA 


P ianezzoi , E. — Gli aggettivi ver¬ 
bali in -bundus. XII1-227 pag. 
Sansoni Ed., Firenze, 1965. 

Liber in iis computandus est qui¬ 
bus penitus tota res pertractatur; in 
eo enim evolvitur quid veteres, pos¬ 
teriores, recentiores scriptores de 
his adjectivis senserint. Plurima 
exempla exhibentur, in quibus signi¬ 
ficatio, ex doctrina semantica et sti- 
listica, quas hodie dicunt, colligi 
possit. Postea, ex ipsa horum adjec¬ 
tivorum indole, singularis vis et 
qualitas ostenditur. Quibus auctor 
aliam addit notionem quae ex aspec¬ 
tu imperfectivo deducitur. Tandem, 
ut tota rei materia compleatur, quam 
plurima sequuntur exempla per 
quinque saeculorum aetates ab ini¬ 
tio litterarum latinarum ad Apule¬ 
jum: quibus omnibus consideratis, 
sententia Ae. Pianezzola plene per- 
fecteque confirmatur. In extrema 
autem operis parte scriptor, quasi 
praefulgentis inquisitionis lampade 
praemunitus, minima —vel in du¬ 
biis vel in variis codicum lectioni¬ 
bus—- perquirit, quibus argumen¬ 
tum illustrari possit; in singulis 
enim veterum scriptorum locis to¬ 
tius orationis tenor seu contextus 
proponitur, quis ea adhibuerit ver¬ 
ba, qua aetate, quaque animi per¬ 
motione: in eoque, qui dicitur, sti- 
listicae campo haec adjectiva verba¬ 
lia plane constituuntur. 

Josephus M. Mir, C. M. F. 

Miarten, R. — Der Logos der Dia- 
lektik: Eine Theorie zu Platons 
Sophistes. 260 pag. Walter de 
Gruyter, Berlin, 1965. 

Opus sane difficillimum paucis 
multa et optima exprimere quae 


hoc pretioso libro continentur. Dia¬ 
lectica, ut notum est, multam in Pla¬ 
tonis doctrina partem habet; de qua 
quidem plurima R. Marten in suo 
libro disputat. Haec praecipua ope¬ 
ris capita: 1. Dare et accipere, das 
Geben und ilehmen, id est formalis 
et materialis processus illius quod 
logos dialecticus appellatur; 2. 
Temptare, das Wagen, id est causa 
seu ratio ipsius Logi dialectici; 3. 
Intellegere, das Einsehen, id est ejus¬ 
dem fundamentum et probatio. In 
prima libri parte sophistae viri et po¬ 
litici persona scite enodatur metho- 
dusque non dialectica philosophi ct 
sophistae, quae in Protagora inve¬ 
nitur, rationi dialecticae Sophistae 

opponitur. In altera vero parte ea, 
quae ad veritatem et institutionem 
Sophistarum spectant, invenimus. 
Verum et via, quae ad illud ducit, 
non omnino eadem fiunt apud Pla¬ 
tonem. Neque vero anima in se vir¬ 
tutem habet, quare ad perfectum 
duci non potest. De his omnibus fu¬ 
se ac eleganter agit cl. vir R. Mar¬ 
ten. Addas, velim, insuper accura¬ 
tissimum ornatum typographicum 
quo domus editrix W. de Gruyter 
librum ad nos demittit. — J. Aspa. 

McDonald, A. II. — Titi Livi ab 
urbe condita, recognovit et adno- 
tatione critica instruxit A. Huctt 
McDonald, t. V: lib. XXXI-XXXV; 
XLV-309 pag., 25 s. 

Watt, W. S. — M. Tulli Ciceronis 
Epistulae , v. II: Epistulae ad At¬ 
ticum, lib. I-VIII. Recognovit bre¬ 
vique adnotatione critica instru¬ 
xit W. S. Watt; XXIII-329 pag., 
25 s. Clarendon Press. Oxford, 
1965. 

Haud parvi laboris Livii codices 

veteres ac recentiores, qui ad quar¬ 
tam Decadem spectant, conterre at¬ 
que editores priores ac posteriores. 
Nam cum codices recentiores fere 
nonaginta sint, rationem jam a John 
sonio constitutam McDonald inse¬ 
queris, omnes recensuit ut plane dis¬ 
cerneret qua fide archetypum et 
hyparchetypum, ut dicunt, referrent 
ah iisque penderent. Sedulo collati 
sunt: codex Placentinus; codex Bam- 
bergensis saeculo XI scriptus; re 
centiores codices saec. XIV' et XV' 
exarati; codices qui a Landulfo de 
Columna pendent; codices deterio¬ 
res a, fi, y; codex Spirensis et Mo- 
guntinus; fragmenta Romana anno 
1906 inventa. Spinosum ac laborio¬ 
sum sane opus, tot conferre codices, 
quorum multi nunc primum praes¬ 
to erant, ad novam editionem Oxo- 
niensem parandam. A. II. McDo¬ 
nald, vir summa instructus doctri¬ 
na, textum quartae Decadis libere 
recenset ejusque locos prudenter 
emendat. Quae autem ad orthogra¬ 
phiam, ad sententiarum interpunc¬ 
tionem spectant eamdem ingreditur 
viam quam in primo volumine scrip¬ 
tam leges. In apparatu critico non 
tantum codices veteres recentiores- 
que memorantur sed et aliae editio¬ 
nes, ac praeclari viri, qui de rebus 
Livii pertractarunt, laudantur. Hoc 
igitur maximae constantiae volumi¬ 
ne. quae saeculo praeterito reperta 
et investigata sunt de Livio, ad hos 
libros spectantia, justo judicio con¬ 
tinentur atque in usum sapientium 
et Livii cultorum praebentur. 

Altero volumine, quo Scriptorum 
Classicorum Bibliotheca Oxoniensis 
augetur, editio Epistularum Cicero¬ 
nis absolvitur, cum Epistulas ad fa- 
milares L. Cl. Purser uno volumine 
ediderit et alterum volumen Epis¬ 
tularum ad Atticum, quo libri IX- 
XVI continentur, D. R. Shackleton 


Bailey evulgaverit. Cl. vir W. S. 
Walt in praefatione, brevi sed lu¬ 
culenta commentatione, quid de co¬ 
dicibus sentiat, exponit: qui, quan- 
quam ab uno archetypo derivantur, 
in duas classes manifesto discedunt. 
Communes harum classium lacunae, 
permutationes, additamenta, errores 
id evincunt unum idemque fuisse, 
archetypum ex quo codicum scrip¬ 
tores textum sumpserunt. Restant 
quidem pauca vestigia aliorum co¬ 
dicum, quibus alterius familiae co¬ 
dices fuisse certo comprobatur. Ipse 
autem Walt codices Londinensem, 
Ravennalensem, Taurinensem, Pa- 
risinum, Berolinensem, Oxoniensem, 
Balliolensem, schedis photograficis 
usus, contulit; ceteras vero lectiones 
ex editione a Sjogren parata de¬ 
sumpsit. Plenum tamen apparatum 
criticum, cum id in animo non ha¬ 
buerit, non praebet; monet tamen 
legentem cum lectio, ab eo proposi¬ 
ta, discrepat ab ea quam omnes aut 
plurimi tradunt codices, aut in le¬ 
gendo inter se codices non consen¬ 
tiunt, aut aliquid mentione dignum 
aliqui habent. — J. M. Mut, C. M. F. 

Bowersock, G. W. — Augustus and 
the Greek World, X11-176 pp. in 
8.°, 30 s. 

Prino, J. T. — The Oxford Dictio- 
nanj of Modern Greek, Greek- 
English, XVI-219 pp., 25 s. 

Ryder, T. T. B. — Koine eirene. 
General Peace and Local Inde- 
pendence in Ancient Greece. 
XVII-184 pp. in 8.“, 42 s. Oxford 
Univ. Press, 1965. 

Roma ultimo rei publicae saecu¬ 
lo saepe cum populis Orientis et 
Graeciae litigaverat. Ita Sullae, Lu¬ 
culli et Pompeji temporibus. Quo 
vero modo Augustus erga has gen- 

tes sese habuit? Et qua gratia illae 
sub Romanis tum litteris tum civili 
scientia floruerunt? Haec omnia G. 
\V. Bowersock in suo libro inquirit 
novissimisque de hac re studiis 
scriptis utitur. Ita ea quae ultima 
rei publicae aetate acciderunt com¬ 
memorat, quo modo magistratus ro- 
mani in Oriente Augusti temporibus 
se gesserint, quae in re publica ge¬ 
renda quorundam Graecorum impe¬ 
ratoris familiarium partes, quae 
Augustum inter et orientales reges 
amicitia, quae orientalium colonia¬ 
rum administratio, quae orientalium 
civitatum Imperatorum temporibus 
vita et incrementum, quantumque 
litterae graecae et cultus Augusto 
principe processerint auctor tandem 
considerat. Tum philologi tum histo¬ 
rici viri, ut credimus, magnam uti¬ 
litatem ex hoc libro accipient. 

The Ox. Dic. of Modem Greek 
optimus quidem nobis liber videtur; 
ipse enim optatissimus adest qui, et¬ 
si brevis, nostris tamen temporibus 
accommodatus, omnibus, his prae¬ 
sertim qui litteris vacant, summae 
utilitati erit. Multa veterum lexico- 
rum ad nullam fere rem utilia ver¬ 
ba ab hoc novo lexico sunt remota 
quo utiliora verba quae omnibus 
prodesse poterunt selecta sunt. Ita¬ 
que ergo plurimis verbis nostrorum 
temporum rebus respondentibus at¬ 
que omnium —paene dixerim— 
gentium litteris, lexicon augetur. 
Minime sermo quotidianus in libro 
neglegitur nec multa illa vocabula 
quae ab exteris linguis procedunt. 
Tum explicationes tum interpreta¬ 
tiones semper clare et accuratissime 
redduntur. Locutiones vero graeco 
sermone propriae multae, breviter 
tamen expositae, afferuntur. 

Quae de v.oivr sioVjvrj vulgata 
sunt studia nova fere dixeris quibus 
Ryder opus merito annumerari po¬ 


test. Et auctor quidem locos, qui 
non multi exstant, in quibus inde a 
saeculo IV de zoivr, sipyjvri agitur, 
primo affert. Ili vero loci Diodo¬ 
rum Siculum omnes fere auctorem 
habent, serum quidem auctorem cu¬ 
jus vita in saeculum I a. Ch. n. in¬ 
cidit. Nihil dubium quin apud illos 
IV saeculi Graecos xoivy; si&v;vr] 
pacem cum omnibus gentibus signi¬ 
ficaret. Omnes enim Graeciae civi¬ 
tates in libertatem vocatae sunt om- 
nesque Graeci ad foedus conscri¬ 
bendum admissi. Quae omnia a M. 
Ryder per diversas aetates, annos 
inter 392 et 300 accuratissime con¬ 
siderantur, quae foederum senten¬ 
tia, quis cum legibus consensus, qui¬ 
bus in adjunctis patrata, cet. Hoc 
tandem cogere vult auctor: ut nos¬ 
tris temporibus pacem inter gentes 
magis tunc desiderari quam re ve¬ 
ra apud homines commorari. 

Handley, E. W. — The Dijskolos of 

Menander, X-326 pag. in 8.°, Me- 

thuen, London, 1965. 

I 

Menandri Dyscoli textus, anno 
316 a. Ch. n. compositus, anno 1958 
primum in lucem editus est; quo 
ex tempore plurimae apud omnes 
civitates apparuerunt editiones, plu¬ 
rima studia. E. W. Handley textum 
editionis a Lloyd-Jones Oxonii anno 
1960 vulgatae fere sequitur neque 
alias editiones quae his nostris tem¬ 
poribus apparuerunt neglegit, prin¬ 
cipem editionem et textus studium 
criticum , quem Amstelodami cimus, 
vir Groningen anno 1960 vulgavit, 
respicit. Tn praefatione auctor fuse 
lateque de Menandro ejusque ope¬ 
re Dyscolo disputat; praesertim, 
quem locum Dyscolus in vita grae- 
ci poetae occupet, investigat. Com¬ 
mentarium. nostra sententia, opti¬ 
mum omnium quae ad Dyscolum 

composita sunt facile evadit; omnia 
enim quae de Dyscolo antea dicta 
sunt in suum redigens, uniuscujus¬ 
que locutionis sensum tum histori¬ 
cum tum linguisticum el. Proh Ilan- 

dlev nobis declarat. 

* 

Dodds, E. R. — Pagan and Christian 
in an age of anxiety; XII-144 pp., 
27 s. 6 d. 

Goodyear, F. R. D. — Incerti auc¬ 
toris Aetna, edited with an intro- 
duction and commentarv; VII- 
244 pp., 55 s. 

Raven, J. E. — Plato's Thought in 
the making; XI-256 pp., 27 s. 6 d. 

Wilkinson, L. P. — Golden Latin 
Artistry; XIII-283 pp., 1966, 55 s. 

Zuntz, G. — An inquiry into the 
transmission of the plays of Euri¬ 
pides; XX-295 pp. XVI-ill. 65 s. 

Carr Rider, B. — The Greek Hou- 
se : its history and development 
from the neolithic period to the 
hellenistic age. XII-272 pp., 53 
fig., 25 s. 

Kirk, G. S. — Homer and the epic; 
X-243 pp., 17 s. 6 d. Cambridge, 
University Press, 1965. 

Multa quidem quae ad inferiorum 
imperii romani saeculorum religio¬ 
nem spectant ubique scripta inve¬ 
nies; sed nulla paene de hac re 
perfecta studia adhuc edita sunt. 
In sui libri capitulis Prof. Dodds 
quae fuerit inde a M. Aurelii tem¬ 
poribus ad Gonstantinum tum uni¬ 
uscujusque hominis proprius religio¬ 
nis sensus tum paganorum et Chris¬ 
tianorum communis et sociolo- 
gice et psychologice considerat quod¬ 
que accidit non tantum, sed qua de 
causa acciderit monstrare intendit. 
■Quid de mundo et de ipso ho¬ 


mine ipsi homines antiquis illis 
temporibus senserint Proh Dodds 
primum pervestigat; quo deinde 
modo deorum sensus apud homi¬ 
nes defecerit aperit lectori. De di¬ 
versis religionum signis et sig¬ 
nificationibus non pauca affert auc¬ 
tor, quidque pagani de Christia¬ 
nis et christiani de paganis existi¬ 
maverint, ut ex multis illius tempo¬ 
ris scriptis patet, tandem pertractat. 
Mune Prof. Dodds librum studiosis 
sociologiae et religionum viris utilis¬ 
simum judicamus. 

F. R. D. Goodyear in sua Incerti 
auctoris Aetnae editione de duobus 
codicum familiis luculentissime pri¬ 
mum investigat. Textus poematis 
huic codicum studio respondet qui 
selecto ac utilissimo apparatu criti¬ 
co, per diversas paginas distributo, 
completur. Sed praecipuum ac opti¬ 
mum in libro, ut nobis videtur, lon¬ 
gum commentarium est qui a pagi¬ 
na 97 ad 212 protenditur in eoque 
omnia copiose ac diserte ab auctore 
pertractantur. Quae utilissima fore 
videntur ea F. R. D. Goodyear suis 
mandat commentariis neque rheto¬ 
ricae unquam indulget amplifica¬ 
tioni, cujus rei multa possumus 
exempla afferre. Hoc clarissimi auc¬ 
toris opus Aetnae poematis non tan¬ 
tum studiosis viris, sed illis praeser¬ 
tim qui philologicae disciplinae 
operan dant maximae utilitati erit. 

Platonis philosophia non tantum 
ea quae Metaphysica appellantur 
complectitur, sed ea omnia quae ad 
Deum, ad hominem, ad mundum 
aliquo modo referuntur. Quin etiam 
non pauci sunt homines qui Platonis 
Philosophiam eam tantum existi¬ 
ment quae "idearum ratio’" vulgo 
dici solet. Sed clarus vir Raven quo 
modo ad mentem Platonis haec 
“ratio idearum” pervenerit et incre¬ 
mentum acceperit -lectori demons- 

trat. Hoc vere auctori laudi tribuen¬ 
dum quod ea quae saepe difficilia 
dictu videantur clare ac perspicue 
ab eo expediantur. Aliquos praete¬ 
rea praecipuos Platonis locos in hoc 
libro invenies selectos quorum sen¬ 
sus optime ab auctore enodatur. In 
extremo libro index bibliographicus 
apponitur qui anglicos tantum auc¬ 
tores complectitur. 

Qui a L. P. Wilkinson scriptus 
nobis adest liber de poetica latina, 
agit, id est, de numeris et modis, de 
syllabis, cet. Et auctor quidem, so- 
nu ac motu poeticae artis latinae 
totus captus ac illectus, de eo quod 
intimum in litteris latinis est agit et 
de voluptate quam numerorum ac 
modorum ope in contemplanda per¬ 
cipit elegantia. In prima libri parte 
de difficultatibus, quae ex cujusdam 
antiquae linguae prolatione ac de 
musica verborum oriuntur, discep¬ 
tat. Etiam de harmonia quae so- 
nuum imitatione seu onomatopeia 
fit loquitur. In altera vero parte nu¬ 
merum et modum pertractat. Lon¬ 
gum tandem studium latinarum lit- 
terarum tum poeticae tum solutae 
orationis ut artis operis librum clau¬ 
dit. Sed hoc velim advertas formam 
et verba elocutionis non separari 
sed in unum ab auctore conjungi. 

Byzantiis codicibus a et b 19 
Euripidis opera optime asservantur 
quorum novem hi codices unicum 
testimonium existunt. Centum an¬ 
nos post Constantinopolim urbem 
expugnatam descripti hi codices ve¬ 
hit culmen totius Euripidis traditio¬ 
nis evadunt. Sed quo modo inter 
imperii romani ruinas haec opera 
integra permanserunt? Quis horum 
codicum auctor et qua de causa eos 
descripsit? Quibus testimoniis seu 
fontibus usus est? His quaestionibus 
Prof. Zuntz luculentissime respondit 
nobisque difficultates traditionis 


Euripideae solvit. Primum enim co¬ 
dices a et b ab eo quasi enuclean¬ 
tur ita ut quam inter se conjuncti 
sint et in novem ex operibus P ab 
L directe pendere plane demonstre¬ 
tur. Alios praeterea inquirit papyros 
quas cum medii aevi confert codi 
cibus ad operum historiam inde ab 
Euripidis temporibus deducendam. 
Et Prof. Zuntz quidem in investi¬ 
gando clarum virum Turyn sequitur, 
etsi multa ejus argumenta rejicere 
tenetur. 

B. Carr Rider liber de domo grae- 
ca, anno 1916 primo in vulgus edi¬ 
tus, his nostris etiam temporibus 
utilitati est propter archaeologicas 
notitias quarum fides novissimis in¬ 
ventis firmata est. In hoc enim libro 
domus graecae historia inde a neo- 
lithicis dictis temporibus ad helle- 
uisticam usque aetatem percurritur. 
Quin etiam de palatiis graecis fuse 
ab auctore disseritur. Ut librum 
suum iterum componeret atque re¬ 
cognosceret plurimis, quae in com¬ 
mentariis omnium civitatum appa¬ 
ruerunt, scriptis usus est auctor. 
Plus quam 50 tabulis depictis orna¬ 
tur etiam liber. 

Novimus jam G. S. Kirk magnum 
opus The Songs of llomcr, non an¬ 
te hos mullos annos vulgatum. Nunc 
ejusdem libri in brevius coactam 
editionem omnibus lectoribus tradit 
auctor, cujus libri eadem fere ma¬ 
teries in hoc altero asservatur. Ita¬ 
que originem Ilomeri poematum in¬ 
tendit liber explicare Iliacique cai- 
minis compositionem in VIII saecu¬ 
lum incidere facit, in VII vero 
ineuntem Odysseam. Ut supra dixi¬ 
mus prius opus valde coartatum est, 
ut in capitibus in quibus de primis 
Ilomeri carminis elementis, de epo 
Achaeo et Aeolico, cet. agitur. Prof. 
Kirk ordinem capitulorum mutavit 
eaque accrevit. Opus tandem omni- 

bus utilissimum judicamus his prae¬ 
sertim qui in epicis quaestionibus 
primo participes iiunt. 

GiiiBH, G. M. A. — The Greek and 
Roman Crilics, XI-372 pag. Uni¬ 
versi ty Press, Toronto, 1965. 

Auctores graeci et roinani omnia 
Iere litterarum genera invenerunt 
eorumque de litteris existimationes 
multum apud omnium temporum 
homines semper valuerunt. M. Gru- 
be, in Toronti Universitate Profes¬ 
sor, hoc intendit, quid scilicet grae¬ 
ci et romani de litteris inde ab Ho¬ 
meri temporibus ad tertium usque 
post Ch. n. saeculum existimaverint, 
investigare. Quare volumina graeca 
et latina ipse persequitur quidque de 
generibus litterarum antiqui scrip¬ 
tores scripserint nobis ostendit. Bre¬ 
viora quidem de Homero, de HVsio- 
do, de Pindaro, de auctoribus tra¬ 
gicis et de sophistis affert; affluen¬ 
tius tamen de Aristophane, de Theo¬ 
phrasto et de Demetrio loquitur; 
etiam de Cicerone, Quintiliano, Ho 
ratio, Tacito aliisque multis, tum 
interpretibus tum grammaticis. Opus 
\1. Grube optimum judicamus om- 
nibusque litterarum humanarum ma¬ 
gistris atque studiosis viris vehe¬ 
menter commendamus. 

Kestehs, H. — Kerygmes de Socra¬ 
te, Essai sur la formation du mes- 
sage socratique, 176 pp. in 8.°. 
Nauwelaerts, Louvain, 1965. 

Hic Uber Clitophontis obscurita¬ 
tes aperire vult. Etenim clari illius 
Aristotelis Protreptici pauci tantum 
loci ab antiquis scriptoribus, a Jam- 
blico in Protreptico praesertim, vel 
allati vel imitatione simulati ma¬ 
nent. Aristotelis Protrepticon forsan 
restitui possit, opus tamen difficile 
et longum videtur, quo major Kes- 
ters auctori debetur laus qui hanc 


rem sibi arripuit. Ipse einin inter 
Jamblici Protreptici antiquissimos 
fontes illud investigat quod Clilo- 
phon, orationis socralicae nomine, 
atlert quique verus aootoEJtTDtog 
Xoyog est. Ita enim eorum tempo¬ 
rum virorum judicium primum ha¬ 
bemus. Sed hoc Protrepticon in alio 
etiam opere invenitur, in Themistii 
XXVI oratione idque philosophicae 
eloquentiae utilitatem demonstrare 
videtur. In hac oratione II. Kesters 
ipsum opus videt quod Clitophon 
redarguit, in qua insuper et in Cli- 
tophonte opposita de Socratis doc¬ 
trina videt argumenta, Protrepticum 
vero nihil aliud quam socraticae elo¬ 
quentiae esse ostentationem, quam 
ipse confutat Plato, intendit demons¬ 
trare. Ex his omnibus fit ut auctor, 
in aliis multis, Clitophontis fidem 
existimet vindicare. Magna quidem 
subtilitate atque perspicuitate ea 
quae Protrepticum attingunt pertrac¬ 
tantur. Argumenta stylistica, retho- 
rica, cet. adhibentur. 

Lilja, S. — Terms of Abuse in Ro¬ 
man Comedit - Annales Acad. 

Scient. Fennicae, ser. B, t. 141, 3, 
117 pag. in 8.°. Helsinki, 1965. 

In hoc brevi Academiae Scientia¬ 
rum Fennicae volumine vocabula 
contemnendi a comoedia romana 
usurpata evolvuntur. In primo capi¬ 
tulo horum verborum linguisticum 
sensum considerat auctor; in altero 
vero quam ad instituta civilia haec 
verba habitudinem habuerint quae¬ 
que rerum civilium mens et sensus 
apud antiquos exstiterit; in tertio 
vero argumenta concludit graecam- 
que ad comoediam —ad Menan¬ 
drum— oculos aliquantulum con¬ 
vertit. Optime etiam auctor facit 
quod in aliquibus paginis, 78-81, re¬ 
rum descriptiones ac rationes af¬ 
fert. 

Lippman, E. A. — Mtisical Thought 
in ancient Greece , X-216 pp. in 
8.°, Coluinbia Univ. Press. Lon- 
don, 1964, 37 s. 6 d. 

Hic Professoris Lippman liber pri¬ 
mus est eorum quos ipsi toti musi¬ 
cae historiae, ad saeculum usque 
XX, in animo est dedicare. Musica 
equidem —ut in praelatione ipse 
auctor animadvertit— omnes disci¬ 
plinas invadit quia musica omnibus 
fere ho,minis adest actionibus unde 
musicae universalis historiae oritur 
necessitas. Quare quae de musica 
cogitata atque apectata sunt haec 
praesertim auctoris animum in se 
convertunt. Sed minime musicam 
suae potestatis facit, sed qui fuerit 
musicae locus praecipuus in tota 
vita antiquorum graecorum demons¬ 
trat. Itaque ergo musicae usum in 
cultu deorum, in caerimoniis, in pue¬ 
ris instituendis describit. Quid Grae¬ 
ci de harmonia primo senserint, quid 
de his quae ad musicam et mores 
simul pertinent quidque de illis 
quae de harmonia a Peripateticis 
mutata atque erecta sunt deinde 
verbis exequitur; neque quanta 
Presocratici, ipse Socrates, Plato. 
Damon, Aristoxenes, Theophrastus 
addiderint auctoren praeterit. Liber 
non tantum musices studiosis viris 
sed etiam philologis et philosophis 
utilissimus erit. 

Dudley, D. R. — Lucretius: Chap- 
ters by D. R. Dudley, B. Farring- 
ton, C). E. Lowenstein, W. S. Ma- 
guinness, T. J. B. Spencer, G. B. 
Townend, D. E. W. Wornell. IX- 
166 pag. Routledge et Kegan 
Paul, London, 1965. 

Maximam nobis affert laetitiam 
quod Birmingham Universitas no¬ 
vam de sutdjis latinis Collectionem 


in vulgus emittendam arripuerit. Et 
ipsa quietem litteras latinas atque 
scriptores inde a primis rei publicae 
temporibus usque ad renatarum lit¬ 
terarum tempora omnes romanarum 
rerum studiosos viros docere sibi 
proponit. In unoquoque volumine 
tum de latinis auctoribus, tum de 
aliquo lalinarum litteratum genere, 
tum de praecipuis ipsius Romae 
temporibus ac rebus diligenter auc¬ 
tores cogitabunt Etenim in his qui 
adhuc vulgati sunt voluminibus, in 
primo de Cicerone agitur, in altero 
—quod quidem nobis nuntiandum 
venit— de Lucretio, in tertio vero 
de theatro romano. En res et aucto¬ 
res quos in hoc optimo volumine in¬ 
venies: I The Pre-Socratics, Lucre¬ 
tius , and Modern Science (Lowens¬ 
tein). II Form and Purpose in the 
“De Rerum Natura” (Farrington). 
The Personal World of Lucretius 
(Wormell). IV The Language of Lu¬ 
cretius (Maguinness). V Imagery in 
Lucretius (Townend). VI The Sati- 
ric Element in Lucretius (Dudley). 
VII Lucretius, and the Scientific 
Poem in English (Spencer). 

Klein, Jacob. — A Commentary on 
Plato's Meno; 256 pag. The Uni- 
versity of North Carolina Press, 
Chapel Hili, 1965. 

Qui liber Platonicum Menonem 
nobis considerandum praebet de 
moribus dialogum primo eum facit 
nosque omnes judicum partes acci¬ 
pere vult. Cum Socrate disputantes 
duo invenimus in opere viros: Me¬ 
nonem juvenem thessalicum qui, ut 
ex aliis locis accipimus, non asper- 
nendas habuit partes in seditione 
adversus Artaxerxen II, Persiae re¬ 
gem, fratrem et Anytum Athenien¬ 
sem qui accusationes olim adversus 
Socratem movit Tum Socrates, tum 

Meno, tum Anvtus ut re vera sunt 

w 

et verbis et lactis se praebent. So- 
erates quidem ut si ipsa «os ~r t —id 
est hominis plena excellentia— es¬ 
set; Meno ut homo discendi omnino 
imperitus; et Anytus qui Athenarum 
urbis omnino jam perditae elfigiern 
gerere videtur. In prima dialogi par¬ 
te Meno ipsa ignorantia est. In se¬ 
cunda vero parte Anytus quae 

verae scientiae opponitur commons¬ 
trat. J. Klein singualas dialogi par¬ 
tes percurrit. Platonici Menonis vis 
dramatica optime toto libro expri¬ 
mitur. Auctor denique textum expo¬ 
nit simul et interpretatur. 

Grant, W. L. — Neo-Latin IJtera- 

ture and the Pastoral. 434 pag. 

The University of North Caroli- 
ne Press, Chapel Hili, 1965. 

Neolatinarum litterarum nomine 
plurima designantur opera, tum ver¬ 
su tum oratione soluta, renatarum 
litterarum atque artis barocae tem¬ 
poribus in Italia, in Germania, in 
Gallia aliisque civitatibus composi¬ 
ta. Et hic quidem liber non absolu¬ 
tam totius litteraturae historiam af¬ 
fectat. Duo tamen prima capitula 
optimum orationis solutae, dramatis 
et poeticae eorum temporum cons¬ 
pectum praebet. Maxima vero libri 
pars quas formas illa, quae pastora¬ 
lis poetica dicitur, inde a XIV saec. 
ad XVIII acceperit, alte scrutatur. 
W. L. Grant, in Columbiae Univer¬ 
sitate Professor, plurima pastoralia 
loca interpretatus est atque suo li¬ 
bro intulit. Ita locos Vergilii, satu¬ 
rae exempla, laudationes, convicia, 
cet. invenies. Et haec quidem litte¬ 
ratura non grammaticorum tantum 
opus est, sed optimatium, parasito¬ 
rum, militum, episcoporum, cet. 
Quae varietas auctorum et rerum 
quanti momenti haec omnium fere 


civitatum litteratura luerit ad ver¬ 
nacula scripta componenda demons¬ 
trat. Dicendi tandem forma, quarn 
auctor adhibet, clara atque elegans, 
omnibus gratissima erit. 

Theh.fr, W. — Zf ir Geschichte der 
telcologischen N aturbetrachtung 
bis attf Aristoteles. Zweite Aufla- 
ge. 109 pag. Walter de Gruyter, 
Berlin, 1965. 

Ante hos quadraginta annos pri¬ 
ma hujus libri editio Tiguri et 
Eipsiae in vulgus emissa est. Sed 
iterum domus editrix Berolinensis 
W. de Grmjter opus, quod jam diu 
librariis deerat, edendum curavit. 
Textus quidem hujus editionis idem 
est atque ille qui primae inerat; al¬ 
teram vero praefationem auctor ad¬ 
jicit in qua aliquas quae suae oppo¬ 
nuntur sententias recognoscit. Index 
praeterea appositus utiliorem librum 
reddit. Ut auctor existimat Dioge¬ 
nes Apolloniates primus mundum 
non casu aut caeco quodam instinc¬ 
tu constitutum esse defendit, sed 
praeclara providentia divina, qua 
duce, omnia ad finem dirigantur. In 
Platone autem teleologica sententia 
maximi est momenti ut in Phaedro 
et in Timaeo videre licet. 

Jesus Aspa, C. M. F. 

Piazzino, C. — Humanitatis Magis¬ 
tra, volume I, 278 pp., 900 L.; 
volume II, 371 pp., 1200 L. Edi- 
torial Paravia & C, Torino. 

Juxta Ministerii Institutionis Pu 
blicae mandata die II m. maji a. 
1965 in lucem vulgata, in quibus 
statuitur ut primo Lycei vel Insti¬ 
tuti anno “Morphologia (declinatio¬ 
nes, pro nomina et verbi flexiones) 
et prima syntaxeos elementa dentur, 
atque versionis ex lingua latina et 

in linguam latinam exercitia item- 
que textuum pro alumnorum hunn- 
nitate adquisita lectionem compo¬ 
nantur”, auctor haec omnia in cluo 
volumina distribuere voluit ut alum¬ 
ni in linguam latinam libentius in¬ 
cumbant eamque melius mente per¬ 
cipiant retineantque. 

In alio quidem volumine morpho- 
logia verbique flexiones exponun¬ 
tur. Nimias philologiae quaestiones 
auctor praetermisit et ne alumni has 
notiones sine consilio et ratione edis¬ 
cant, eos de linguae italicae quaes¬ 
tionibus linguae latinae similibus 
certiores facit. 

In alio vero volumine primae syn- 
taxeos notiones, morphologiam ver¬ 
bumque exspectantes, a Ratione 
Studiorum praescriptae, pedetentim 
explanatae sunt. Sunt vero quae¬ 
dam imagines, quibus oculi et mens 
ablectantur. Alia exercitia sunt tex¬ 
tus ex Romanorum scriptis excerpti, 
ut alumni regulis expositis exercean¬ 
tur; alia lectionis textus cum notis 
ut alumni vertere asuescant. 

Haec nobis minime placuerunt: 
exigua claritas paginaeque nimis 
refertae. Majorem imaginum abun¬ 
dantiam maluissemus minutionem¬ 
que exercitiorum. 

Gourou, P. — Nouvel atlas du mon- 
de, 112 pp. Editorial Ilachette, 
Paris-Bruxelles, 1965. 

Tabularum geographicarum vo¬ 
lumen, ut hujus temporis humanita¬ 
tem foveat, non tantum terrae con¬ 
tinentia eorumque regiones nume¬ 
rare debet, sed etiam quaestionibus 
a sapienti discipulisque expositis 
respondere. Et Petrus Gourou, in 
gallico Collegio professor, haec om¬ 
nia intendere conatus est. 

In tabulis enim et rationes demo- 
graphicae oeconomicaeque longe 


luteque indicantur et locorum mul¬ 
tiplicitas nobis parumper explicatur. 
Auctor de novis nominibus geogra¬ 
phicis notitiam dat. Volumen et ta¬ 
bularum et nominum et rationario¬ 
rum doctrinae oeconomicae indici¬ 
bus a principio orditur. 

Nimiam claritatem, typorum pul¬ 
chritudinem colorumque varietatem, 
quibus oculi et mens recreantur, ad¬ 
modum laudamus. Et hac de causa 
tabularum geographicarum volumen 
omnibus valde utile esse dijudica¬ 
mus. 

Petrus, J. — L'antiquite racontt.e 
aux enfants, album de 60 pp. Edi¬ 
torial Natham, Paris, 1965. 

In opere, quod lectoribus vulga¬ 
mus, magnae in antiquitate res ges¬ 
tae pueris enarrantur. Illos homines, 
qui olim in admiratione erant, in 
168 imaginibus agnoscimus una cum 
notis locis monumentisque et in 19 
tabulis geographicis ubi res gestae 
vel monumenta sint nobis indi¬ 
cantur. 

Hoc volurnen laudamus quod pue¬ 
rorum psychologiae valde aptatum 
est atque summa typorum, imaginum 
et textus claritate abundat. 

Holbok, F. - Sartory, Th. — EI 
misterio de la Iglesia (fundamen - 
tos para una Eclesiologia), 2 volu- 
menes, 624 pp. y 764 pp. Ed. Her- 
der. Barcelona, 1966, 680 pesetas. 

Opus, quod offerimus, a clarissi¬ 
mis linguae germanae theologis ac¬ 
curate conscriptum est. Unusquis¬ 
que auctor unam, regulas operi im¬ 
positas secutus, quaestionem labora¬ 
vit evolvitque. Qua de causa duo 
volumina magnae utilitati omnibus 
esse possunt ut “Mysterium Eccle¬ 
siae” melius cognoscant atque mag- 

ni habetur eorum labor ad "Consti¬ 
tutionem De Ecclesia" Vaticani II 
penitus intellegendam, quod quaes¬ 
tiones tuse lateque pertractantur. 
Ideo quaecumque ab auctoribus hu¬ 
jus temporis de "Ecclesiae Myste¬ 
rio" dicta sunt in opere possumus 
invenire. 

Duo volumina ex duodecim lon¬ 
gis capitibus conficiuntur, ex eis non¬ 
nullae sunt disputationes monogra- 
phicae. Unumquodque caput optima 
et recentissima librorum nota con¬ 
cluditur. 

Opus aperto et simplici studio fa¬ 
vendi oecumenicae unioni atque 
dialogo inter omnes Christifideles 
conscriptum est. 

Ex auctoribus haec nomina, ab om¬ 
nibus notissima, tantum vulgamus: 
Thieme, R. Schnackenburg, A. Auer, 
E. Lanne, T. Sartorg et Wolka... 
Morum omnium scripta nobis valde 
placuerunt quod praecipuae “Eccle¬ 
siae mysterii” quaestiones evolvun¬ 
tur atque ad investigationum hujus 
temporis lumen enodantur. Quam 
ob rem exoptamus ut opus secun¬ 
dum eventum obtineat, praesertim 
vero apud eos qui his studiis vacant. 

I.ebret, J. L. — Dinamica concreta 
dei desarrollo (version castellana 
de Maria Luisa Medrado), 560 
pp. Ed. Ilerder, Barcelona, 1966, 
380 pesetas. 

Aloisius-Joseph Lebret, semper 
earum rerum quae hominibus ma¬ 
xime necessaria sunt studiosus sta¬ 
tuque rerum atque discrimine anni 
1936 motus studiis Oeconomiae Hu¬ 
manitatisque —“Economie et Hu- 
manisme”— fovendis condidit So¬ 
cietatem. Quo intenditur ut oecono¬ 
mia civium progressui sic augeat ut 
hi beatiorem gerere vitam possint; 


ilorumque anno 1958 “Eruditionis 
Invcsligationisque Societatem inter 
nationes quae progressu et evolutio¬ 
ne amplificantur” (IRFED) instituit 
ut in ea viri disciplinae oeconomi¬ 
cae periti formentur. 

Auctor, et Instituti Nationalis In¬ 
vestigationis Scientificae praeses et 
Sancti Pauli Universitatis “Honoris 
causa” doctor et oeconomicus sene- 
galensis libanaeque administrationis 
consiliarius, nobis hoc volumine in¬ 
vestigationum a nonnullis studiosis 
viris atque in aliquibus locis ipso 
duce factarum summam offert. 
Quam ob rem in eo collectionem 
invenimus rerum, quae per triginta 
annos et labore et investigatione et 
experientia repertae sunt, praesertim 
in Brasilia, Columbia, Viet-Nam, 
Senegale et Libano, ut in pag. 18 
nobis aperte ipse auctor indicat. 
Ideo fere omnia hujus voluminis 
verba propriorum locorum ante ocu¬ 
los habentes cognitionem auctores 
conscripserunt. 

Opus his partibus conflatur: qua 
re progressus a civium vita disjungi 
non possit et quae maxime propria 
sit progressus ratio; quae rei oecono- 
nomicae sint principia quaeque ei 
perpendendae subsidia; qua ratione 
augeatur progressus, pertractatur. 
In fine libri necessariae condiciones 
ut progressus per totum orbem cres¬ 
cat numerantur. Opus plurimis 
abundat imaginibus quae lectori uti¬ 
litati sunt ad cogitata, jam antea ex¬ 
plicata, melius comprehendenda at¬ 
que relinenda. 

Maximas laudes auctori dicamus 
opusque omnibus horum studiorum 
tam peritis quam studiosis libenter 
commendamus quod in eo quae ve¬ 
ra progressus ratio sit et quae ut 
homo beatiorem vitam gerat neces¬ 
saria videantur inveniuntur. 

Allpout, G. W. — La perstmalidad 

(su configuracion y su desarrollo ), 

692 pp. Ed. Uerder, 1965, 520 

pesetas. 

W, Gordon Allport, rerum psycho¬ 
logicarum ab anno 1930 in clarissi¬ 
ma Harvard Universitate professor, 
inter cultores hujus scientiae est no¬ 
tissimus. In ejus enim opere omnes 
singulaeque hujus temporis huma¬ 
nitatis opiniones confluunt et, auc¬ 
tor sciendi studio motus, in omnibus 
rebus quae ad humanitatem perti¬ 
nent, praesertim vero in scientiis 
vulgo appelatis "positivis", uti psy- 
coanalisi, sociometria, psychologia 
clinica, cet..., maxime se exercere 
curavit ad hominem penitus cognos¬ 
cendum. Qua de causa opus, quod 
offerimus, plurimum laudamus ma- 
ximaeque alumnis el magistris utili¬ 
tati esse censemus. 

In hoc volumine auctor recentissi- 
mas “personalitatis” investigationes, 
ut existentialismum, phaenomenolo- 
giam, therapiam ad aegrotos exspec¬ 
tantem et “ego" psychologiam, accu¬ 
rate probat; ideoque in eo summam 
earum rerum, quae de “personalita¬ 
te” hucusque ab auctoribus dicta 
sunt, invenimus. Tamen vero in nul¬ 
lam se vertit opinionem. 

Opus ex his agitur: de hominis 
indole; qua de causa indicatur quan¬ 
ti praetii sit vita hominis; amplissi¬ 
me de “personalitatis” probatione, 
praesertim vero de “ego” notione 
ut elavem ad omnes cognitionis et 
tirocinii processus detegendos in¬ 
venire possimus; de primis “persona¬ 
litatis” proprietatibus, quibus ho¬ 
minis —ut talis— dispositiones ad¬ 
junguntur ut melius cur sic se ha¬ 
beat homo comprehendamus; de in¬ 
vestigandi et explorandi rationibus 
in primisque de eloquendi genere 


el arte; tle perceptione, “empathia”, 
comprehensione ad directo “perso¬ 
nalitatem” agnoscendam et de pro¬ 
priis psychologi facultatibus. Insu¬ 
per vero in volumine et amplissima 
rerum exploratio invenitur et facta 
attente acuteque explicantur et alio¬ 
rumque opiniones aperte dijudi¬ 
cantur. 

Af.oona, L. — Cuestiones. de Psico- 

logia, 867 pp. Edit. Herder, Bar- 

celona, 1966, 620 ptas. 

Opus, quod Palaestrae lectoribus 
valde perplacet offerre, novum est 
quod in eo communes psychologiae 
quaestiones ab omnibus jam notae 
iterum pertractantur atque diversis 
lectoribus —medicis, paedagogis, 
psychologis...— utilia hujus discipli¬ 
nae elementa artificiose proponun¬ 
tur. A XIX italicae linguae profes¬ 
soribus, qui amplam in his edocen¬ 
dis rebus eruditionem atque conspi¬ 
cuam in scientiis “possitivis” quae 
dicuntur cognitionem habent, elabo¬ 
ratum est hoc volumen. 

Opus ex duabus constat partibus: 
in alia quaestiones a majoribus tra¬ 
ditae et notae, ut “informationis, ti¬ 
rocinii et motivationis processus” et 
de “personalitatis” fuse pertractan¬ 
tur; in alia elementa et principia, 
quae psychologica exploratione va¬ 
riis rebus —ludo, coetui, schola ap- 
tationi— adaptata sunt probantur. 
Ut omnes quaestiones, hic explica¬ 
tae, maximae Italis essent utilitati, 
tam investigationibus clarorum scrip¬ 
torum linguae anglicae, germanicae, 
gallicae, italicae in hac disciplina 
quam propriis usi sunt auctores. Qua 
de causa in eo recentiores hujus 
temporis psychologorum opiniones 
summatim invenimus. In fine unius¬ 
cujusque capitis de re tractata libro¬ 
rum notitia datur. 

IIerhero, V. J. — Introduccion at 
cstudio de la filologia latina, 387 
pp., Editorial Gredos. Madrid. 

Professor Vietor J. flerrero suo 
opere viris in philologiam latinam 
incumbentibus esse adjumento inten¬ 
dit ut alumnorum studium sit jucun¬ 
dius et Romanorum humanitate lin¬ 
guaeque pulchritudine oblectentur. 
In hoc volumine tantum dantur ele¬ 
menta ut alumni in posterum labo¬ 
rent atque quaestionum, summalim 
hic explanatarum, investigationi va¬ 
cent. Ideoque ut labor facilior sit 
ratione seu methodo historica ad rem 
tiactandam utitur auctor. 

Opus his partibus conflatur: ca¬ 
put in quo de philologia in genere 
e: praesertim latina agitur; de fon¬ 
tibus —rnanuscriptis, editionibus, 
inscriptionibus; de linguae latinae 
origine ejusque in Christifidelium 
institutis et in liturgia usu; de bi- 
bliographia, de ejus Romae, Me¬ 
dio Aevo, studiosis bonarum littera¬ 
rum renascendum et recentiorum 
evolutione; de notione methodoque 
diversonim grammaticae elemento¬ 
rum atque de foneticae et fonolo- 
giae inter se consuetudine atque 
congruentia. 

Philologiae cultores studiosique 
hoc opus libenter legent ac ma¬ 
ximas laudes auctori dicabunt quod 
in uno volumine nimiam rerum co¬ 
piam colligere, ordinare et exstruere 
scivit. 

G ruendei., R. — Addenda bibliogra- 
phica praecipue ad CIL e perio¬ 
dici I/Annee epigraphique nomi¬ 
nato excerpta, 72 pp. Editorial 
Walter de Gruyter, Berlin, 1965, 
24 M. 

“Annee epigraphique” ex anno 
1961 inscriptionum, in Corpore Ins¬ 


criptionum Latinarum (CIL) jam 
explicatarum, congruentias nobis 
indicat. M. Guendel hujus fasciculi 
notulis lacunam intra annos 1888 et 
1960 exstantem explere voluit. Qua¬ 
re in hoc fasciculo eandem inscrip¬ 
tionum summam quam in CIL inve¬ 
nimus; inter eas valde laudanda 
sunt •‘Carmina Latina epigraphica”, 

‘ Inscriptiones Graecae ad res roma- 
nas pertinentes”, “Inscriptiones La¬ 
tinae Christianae veteres”, et “Ephe¬ 
meris epigraphica”. 

Hoc fasciculum maxime laudamus 
comrnendamusque quod investigato¬ 
ribus valde utile est. 

Erasmo da Rotterdam, D. — II 
Ciceroniano o dello stilo rniglio- 
re, testo latino critico, traduzione 
italiana, prefazione, introduzione 
e note a cura di Anc.iolo y Cam- 
baro, 363 pp., Editorial La Scuo- 
la Editrice, Brescia, 1965, L. 5000. 

“Dialogus Ciceronianus”, mense 
martio 1528 Basileae in lucem edi¬ 
tus, una cum “De duplici copia ver¬ 
borum ac rerum”, est opus quod 
Erasmi scribendi genus nobis decla¬ 
rat. Quo intenditur auctores Cice¬ 
ronis dicendi genus tantum imitan¬ 
tes Christifideliumque humanitatem 
et instituta paganorum veste induen¬ 
tes in ridiculum vertere atque in 
dicendo libertatem magni habere. 
Ideo in dialogo Erasmus omnes 
aequales scriptores saec. XVI expro¬ 
brat eorumque artem rhetoricam 
imminuit. Quam ob rem hoc opus 
iu italica regione in oblivione fuit 
per 436 annos cum id in lucem ne¬ 
mo proferre vellet. 

Textui Erasmi apparatus criticus 
et quaedam philologicae notae tan¬ 
tum adhibitae sunt, quia volumen 
viris in hac re peritis tantum evul¬ 
gatum est. Tamen vero duas litteras 

Joanni von Vlattem datas adnotavit 
interpres. Alias litteras cognoscere 
nostra interest, quia quomodo qui¬ 
busque de causis opus Erasinus 
composuerit manifestant; alias qui¬ 
dem litteras, quia aequalium dissen¬ 
sionem declarant atque singillatim 
ac distincte dicunt quomodo res ab 
eo tractata in annos progressa sit. 

Uit Erasinus textus et mens nobis 
evidentiores apparerent interpres 
nonnullis punctis notavit. Quam¬ 
quam Erasini dicendi genus inter¬ 
dum difficile videtur atque aliquae 
voces ex illa aetate decerptae, tamen 
versio in linguam italicam emenda¬ 
tissima est. Hacque de causa inter¬ 
pretem maxime laudamus. 

In longa riteque exstructa prae¬ 
fatione interpres nobis dicit aliqua 
de Erasmi operis praeparatione, de 
quaestionibus rei tractatae antece¬ 
dentibus et de re ipsa ab eo agitata, 
de admonitis quibusdam ad rem 
expositam comprehendendam atque 
de ejus diversa apud aequales scrip¬ 
tores aestimatione. 

Degrassi, A. — Imagines (Inscrip¬ 
tiones latinae Liberae Rei Pu¬ 
blicae imagines), 337 pp., Ed. W. 
de Gruvter, Berlin, 1965. 

In hoc volumine, quod Theodori 
Mommsen opus sequitur, eae alicu- 
jus momenti imagines Liberae Rei 
Publicae colliguntur. Auctor et 
Theodori Mommsen ejusque disci¬ 
pulorum investigationes complere et 
nonnullas inscriptiones prae homi¬ 
num neglegentia et belli detrimentis 
derelictas vulgare conatus est. Om¬ 
nes haec inscriptiones nobis utiles 
esse possunt ad melius Liberam 
Rem Publicam cognoscendam. 

His rebus conflatur volumen: 
ampla praefatione in qua et operis 
finis et media ad id conficiendum 
et difficultates brevi explicantur: 


“tabulis imaginum” cum notitia et 
de loco ubi inveniuntur et de ma¬ 
teria ex qua confectae sunt et de deo 
cui dicabantur et de saeculo cui 
asignantur; “monumentis in imagini¬ 
bus representatis”; “titulis ubi certis 
annis vel certo et brevi temporis 
spatio tribuendis”; “locis ubi monu¬ 
menta prodierunt”; “comparatione 
numerorum”. 

Imaginum ars typographica et 
claritas maxime laudandae sunt. 
Tandem opus laude dignissimum at¬ 
que utilissimum omnibus qui hanc 
aetatem Historiae Romae agnoscere 
velint esse dijudicamus. 

J. L. Latorre, C. M. F. 

Radermacher, L. — M. Fabi Quin¬ 
tiliani Institutiones Oratoriae. 
Pars prior libros I-VI continens, 
pp. XI1-365; pars secunda libros 
VII-XII continens, pp. XII-458. 
Lipsiae in aedibus B. G. Teubne- 
ri, MCMLXV, 20 X 13 cmm. 

Hoc notissimum Quintiliani opus 
nunc recens iterum stereotype cor- 
rectius edidit Bibliotheca Scripto¬ 
rum Graecorum et Romanorum 
Teubneriana. Continet praefationem 
Ludovici Radermacheri de Quinti¬ 
liani codicum historia et momento, 
quae priori editioni praemissa erat, 
textum cum notulis criticis, demum 
addenda quaedam et corrigenda a 
Vincentio Bucheitio in postremis ope¬ 
ris paginis collectis et adjectis (vol. 
I, pp. 358-365; vol. II, pp. 455-458). 
Volumen alterum indice totius ope¬ 
ris ditatur, pp. 428-454. Optandum 
tamen est ut in posterum addenda 
et corrigenda non ad finem operis 
protrahantur, sed singula suo pro¬ 
prio loco reponantur, ut editio haec 
Teubneriana sit omnibus numeris 
absoluta. 

J. Jimenez Delgado, C. M. F. 

Kixnz, A. — C. Iuli Caesaris Com¬ 
mentarii: Yol. II Commentarii 
Belli Civilis. Editio slereotypa eor- 
rectior editionis alterius. Addenda 
et corrigenda collegit et adieeit 
W. Trillitzsch. Lipsiae in aedi¬ 
bus B. G. Teubneri MCMEXIV, 
pp. XXII-174, 20 X 13 cmm. 

Hoc alterum volumen Commen¬ 
tariorum Caesaris continet tantum 
Bellum Civile. In praefatione, ut 
mos est in Bibliotheca Teubneriana, 
recensentur praecipui hujus operis 
codices ab Alfredo Klotz. Post prae¬ 
fationem conspectus siglorum et 
notarum proponuntur; textus prio¬ 
ris editionis sequitur cum criticis 
annotationibus; postea index nomi¬ 
num; denique addenda et corrigen 
da (pp. 170-174) a W. Trillitzsch col¬ 
lecta et revisa. Est editio valde uti¬ 
lis et auctorata. 

Kurfers, A. - Ahlberg, A. W. — 
C. Sallusti Crispi Catilina - 
lugurtha - FragmenUi ampliora. 
Editio tertia stereotypa. Lipsiae 
in aedibus B. G. Teubneri 
MjCMLVII, pp. XXXI1-200, 20 X 
13 cmm. 

♦ 

Anno 'MCMLVII haec tertia edi¬ 
tio stereotypa Sallusti prodiit, cui 
nonnulla addenda et corrigenda ap¬ 
posita sunt (pp. 198-200). Historia¬ 
rum reliquiae, non hic, sed seorsum 
prodierunt. In praefatione breviter 
de historia codicum Sallustianorum, 
de testimoniis allatis, de libris, com¬ 


mentationibusque Sallustianis nuper 
conscriptis disseritur; veterum de 
Sallustio testimonia praecipua ad¬ 
ducuntur, loca afferuntur prioris et 
alterius editionis quae inter se dif¬ 
ferunt, necnon et conspectus siglo- 
lum et nolarum proponitur. Textus 
criticus sequitur in quo Catilinam, 
Jugurtham, Orationes Epistulasque 
ex historiis excerptas videmus; sub 
line vero operis summam de ortho¬ 
graphia sallustiana (pp. 182-184), in¬ 
dicem nominum (pp. 189-198), ad¬ 
denda quaedam et corrigenda (pp. 
198-200) ante oculos habes. In parvo 
volumine, res magnae magnique 
momenti. 


Kasten, II. — M. Tulli Ciceronis 
Scripta quae manserunt: Fasc. 19. 
Oratio pro P. Sulla. — Oratio pro 
Archia poeta. Lipsiae in aedibus 
B. G. Teubneri MCMLXVI, pp. 
XVI-49, 20 X 13 cmm. 

Praefatione hujus voluminis Cice¬ 
roniani agitur singillatim de prae¬ 
cipuis codicibus harum duarum 
orationum. Inter praecipuas editio¬ 
nes illius meminit, quam Emmu- 
nuel Marfn Pena, nunc recens vita 
functus, in hispana Bibliotheca “Al¬ 
ma Mater” ediderat. Ut res ipsa 
jwistulat, textui orationum cum no- 
tulis primae partes tribuuntur. In 
fine operis index rerum et nomi¬ 
num invenitur. Haec tertia editio 
correctior est et ditior prioribus. 

J. JlMENKZ DeLGAIX), C. M. F. 

LIBRI QUI INSCRIBUNTUR “TEXTOS PALAESTRA” 
nales prostant apud officinam librariam EDITORIAL CLARJ 
LAURI A, 5 BARCELONA (10) 


Jim£nez, Grammatica Latina. ptis. 60 

” Repetitorium. ” 60 

De Orthographia latina (altera editio). ” 20 

” Index Orthographicus . ” 5 

"Textus” annotationibus praediti 

Jim£nez, Historiae Sacrae compendium (5 edit.) . ptis. 10 

Epitome Historiae Graecae (6 edit.) . ” 12 

* Ramos, Corneli Nepotis Vitae . ” 10 

* Mir, Ciceronis epistulae selectae (2 edit.). ” 12 

* Jimenez, Ciceronis pro Archia poeta (2 edit.). ” 10 

Ciceronis in Catilinam (2 edit.). ” 10 

” Caesaris, De bello civili . ” 10 

Ramos, Ciceronis pro Q. Ligario oratio . ” 10 

Martija, Vergili Aeneidos (lib. II, 2 edit.). " 12 

Martija, Prudenti Carmina selecta (2 edit.). ” 10 

Sarmiento, Martialis Epigrammata . ” 8 

* Zuloaga, Horati Carmina Selecta . ” 12 

Ruiz, Homeri Odyssea (lib. I). ” 14 

Ramos, Xenophontis Anabasis . ” 12 

Stellula distincti, etiam sine annotationibus prostant venales, pesetis 6 


Fundacio Bernat Metge 

SCRIPTORUM CLASSICORUM BIBLIOTHECA CATALAUNICA 

Veterum Graecorum et Romanorum textuum editiones brevi apparatu critico 
instructae, necnon praefationibus notisque translationem catalaunicam ex 
adverso adjectam illustrantibus. Volumina nuper emissa: 

159 Euripides - Tragedies (vol. 1). Alcestis 

160 Ovidi - Tristes (vol. II). Llibres III-V 

161 Llucia - Obres (vol. I) 

162 Suetoni - Vides deis dotze Cesars (vol. I) 

